qundao/data-zh-poetry huggingface dataset:
清平乐
作者：朱彝尊
朝代：清
体裁：词

湿云笼雾，晓色看成暮。空里雪花风约住，十月蓟门飞雨。历头简到残年，客怀转觉凄然。满地已无黄叶，一林惟有苍烟。
清平乐·同程穆倩孙无言泛舟红桥
作者：朱彝尊
朝代：清
体裁：词

莺和蝶到。秀发王孙草。借问春风何处好。乍逐东西倾倒。曲水竟日题诗。槐阴柳色通逵。且愿相留欢洽，欲去不去迟迟。
清平乐·秋夜宿灯公山房
作者：朱彝尊
朝代：清
体裁：词

秋林风绛，钟乳霜初降。应有愁猿来听讲，吠犬寥寥深巷。明星无数茅檐，披衣转觉寒添。不是山中无酒，何妨一醉陶潜。
清平乐·维扬春暮
作者：朱彝尊
朝代：清
体裁：词

春融艳艳。燕外晴丝卷。回首夕岚山翠远。芳草落花无限。比来寒食佳期。风台水榭逶迤。杨子津头月下，游人处处归随。
清平乐·赠歌者陈郎
作者：朱彝尊
朝代：清
体裁：词

偷声减字，且洗衰翁耳。恼乱多情人欲死，只有临川曲子。陈郎巧啭歌喉，尊前倍觉风流。一霎涂妆绾髻，十三十四丫头。
清平乐·送李天生还关中
作者：朱彝尊
朝代：清
体裁：词

环山绕野。驿路飞泉洒。还把玉鞭鞭白马。取酒虾蟆陵下。渭水处处流澌。登高望见昆池。更爱终南灞上，五陵共猎秦祠。
清平乐·送沈融谷再游南雄
作者：朱彝尊
朝代：清
体裁：词

京华懒住，又向雄州去。匹马遥寻桃叶渡，稳送轻帆柔橹。朔云南雪冬春，雁书欲寄无因。共惜行人路远，不知身是行人。
清平乐·题吴中女子吕文安画
作者：朱彝尊
朝代：清
体裁：词

深闺暇日，偶仿王郎笔。小字亲题无气力，杀粉调铅第一。圆珠斛得谁家，香车远隔天涯。陌上依然柳色，门前何处桃花。
清平乐·题水墨南瓜图
作者：朱彝尊
朝代：清
体裁：词

牵丝引蔓，野外无人管。才见草檐花一半，又早青黄堆满。今年谷贵民饥，村村剥尽榆皮。合付田翁一饱，全家妇子嘻嘻。
清平乐·马邑道中
作者：朱彝尊
朝代：清
体裁：词

客为何者，日日风尘惹。燕子春来秋又社，万事不如归也。家书字字行行，秋深只道还乡。不信行人更远，黄沙白草茫茫。
清平乐·鸥塘生日
作者：朱彝尊
朝代：清
体裁：词

平安书到，卜宅鸥塘早。我亦安排归计了，沮溺耦耕也好。今年初度长安，明年定是乡关。渔弟樵兄对酒，鸡头菱角堆盘。
清平乐·齐心藕意
作者：朱彝尊
朝代：清

齐心藕意，下九同嬉戏。两翅蝉云梳未起，一十二三年纪。春愁不上眉山，日长慵倚雕阑。走近蔷薇架底，生擒蝴蝶花间。
清平乐·齐河客舍
作者：朱彝尊
朝代：清
体裁：词

阿侬惫矣，际晓还慵起。今日邮签翻百二，犹是未晴天气。茅檐土锉人家，酸风苦雨天涯。回忆故园梅蕊，不知多少飞花。
清江引
作者：朱彝尊
朝代：清
体裁：曲

西风古寺攀杨柳，落日低衔岫。山行万里程，水次双江口，雁儿不来鱼定有。
清波引·西施舌
作者：朱彝尊
朝代：清
体裁：词

越丝千缕，谁暗趁、落潮网住。恁时看取，一钱底须与。悔逐扁舟去，乱水飘零良苦。自从歌罢吴宫，听不到、小唇语。鸣姜荐俎，此风味、难得并数。岛烟汀雨，短篷醉曾煮。荔子香辞树，一半勾留为汝。试问旧日鸱夷，比侬馋否。
清流关
作者：朱彝尊
朝代：清
体裁：古风

清流关厜㕒，设险古来尚。细路缘秋毫，石角竦殊状。舍我一两车，拄此九节杖。初行井臼中，俄出松果上。回睇众山卑，连峰走颓浪。入关少礓砾，客意始萧放。平冈响枫叶，断壁偃花当。南滁暑未销，西涧水新涨。眺远怀昔人，儒衣谒戎帐。君臣既深契，一言判兴丧。偏师越死地，于此蹶上将。遗迹虽已湮，过者心所向。山高而水清，独立但怊怅。
渔家傲
作者：朱彝尊
朝代：清

淡墨轻衫染趁时，落花芳草步迟迟。行过石桥风渐起，香不已，众中早被游人记。桂火初温玉酒卮，柳阴残照柁楼移。一面船窗相并倚，看渌水，当时已露千金意。
渔家傲·寄友晋阳
作者：朱彝尊
朝代：清
体裁：词

拂户垂杨丝万缕，离情不耐西窗雨。谁共故人烧烛语，还问取，红莲绿渚花深处。白发愁添归未许，秋风汾水年年树。道尽人间肠断句，君莫去，旗亭冷落银筝柱。
渔家傲·淡墨轻衫染趁时
作者：朱彝尊
朝代：清

淡墨轻衫染趁时，落花芳草步迟迟。
行过石桥风渐起。
香不已，众中早被游人记。
桂火初温玉酒卮，柳阴残照柁楼移。
一面船窗相并倚。
看渌水，当时已露千金意。
渔家傲·赠别
作者：朱彝尊
朝代：清
体裁：词

花面鸦头十三四。调筝夜坐灯光里。行到阶前知未睡。挥玉指。弦弦掩抑声声思。会得离人无限意。杯倾别岸应须醉。曾向五湖期范蠡。几千里。如何遂得心中事。
渔家傲·送刘震修之江宁
作者：朱彝尊
朝代：清
体裁：词

避暑衔杯杯易歇，才及新凉，却又匆匆别。小雨乍过双凤阙。烟柳折，绳河晓已悬斜月。近浦隔江山万叠，暗数英游，几度迎桃叶。望里长芦花载雪。潮水咽，独吟蟹火红时节。
渔家傲·题钱舍人垂纶图
作者：朱彝尊
朝代：清
体裁：词

白鹭双飞沙一角，苇岸蘋风，柳下篙初卓。木末冷红开似幄。秋露濯，吟成湘瑟无人觉。漫仄东华尘土浊，词赋于今，正待金门朔。纵有纶竿休便搦。归来确，笛声先遣渔童学。
渡江云·欲雪
作者：朱彝尊
朝代：清
体裁：词

河冰遥度马，棱棱寒色，望里但疏芜。渐吟蛩已静，只听空林，大觜啄饥乌。鱼鳞万点，敛云英、半晌模糊。却一似、画家米虎，泼墨写江图。南湖。恁时风景，春到苔枝，有红梅树树。尽容我、青鞋岸净，白舫灯孤。而今苦被浮荣缚，拥残毡、不比兰苏。拚醉也，床头酒价都无。
渡江云·送蒋京少入楚省觐
作者：朱彝尊
朝代：清
体裁：词

鼕鼕街鼓歇，惊沙纷卷，白日淡幽州。望疏林郭外，剪剪酸风，觱栗响篱头。三杯两盏，旗亭酒怎把人留。看一霎、鞭丝茸帽，驱马度卢沟。离愁，万重烟树，千叠云山，纵相思梦有。寻不到、清江古渡，黄鹤空楼。趋庭正值椒花宴，醉春盘、尽许风流。能记忆，买田阳羡人不。
渡江云·重过许氏园亭，怀歌者王楚云
作者：朱彝尊
朝代：清
体裁：词

朝云才赋后，湘桃一树，花底又相逢。记曾飞峡雨，准拟黄昏，依约溅轻容。金船深劝，泻青丝、动是千钟。谁分到、城隅分手，烟柳月朦胧。愁中。而今杜牧，鬓染霜华，剩扬州旧梦。辜负了、楚腰一捻，洛袜双弓。重来想见罗裙色，但曲池、芳草茸茸。香径掩，绿云卷尽荷风。
渡钱塘
作者：朱彝尊
朝代：清
体裁：七言绝句

渡口乘潮漾北风，轻舟如马溯江东。明朝又是山阴道，身在千岩万壑中。
渡黄浦
作者：朱彝尊
朝代：清
体裁：五言排律

极浦连天阙，惊涛壮海门。扬舲辞驿路，放溜入云根。白雾鱼龙伏，苍烟日月昏。楼台朝作市，雷雨暗翻盆。疏凿千年久，舟航万里奔。摩霄盘野鹤，吹浪涌江豚。杳渺通长岛，虚无出远村。祠因黄歇起，茸以陆机存。上客今何在，高文不可论。乘槎应未得，摇落问乾坤。
游仙三首·其一
作者：朱彝尊
朝代：清
体裁：五言律诗

东土非吾好，西征岂惮劳。何能从桂父，且自学卢敖。入水骑龙竹，耕烟种鸭桃。不知阆风去，员阙几重高。
游仙三首·其三
作者：朱彝尊
朝代：清
体裁：五言律诗

少小璇宫织，当窗机九张。天孙分重锦，价直百千强。欲渡明河去，牵牛不服箱。谪来北斗下，无计挹仙浆。
游仙三首·其二
作者：朱彝尊
朝代：清
体裁：五言律诗

八桂何时植，双鸾此日鸣。然犀分水族，悬镜照山精。片石临河见，浮槎贯月行。心知逢织女，不待问君平。
湖上赠兰陵陈生
作者：朱彝尊
朝代：清
体裁：五言绝句

西泠桥下水，清拟惠山流。笑问兰陵客，能来酿酒不。
湖上逢杨二给事
作者：朱彝尊
朝代：清
体裁：五言律诗

零雨三年别，晨风万里遥。川涂思往日，舟楫复今朝。碧草湖边寺，青骢渡口桥。东山有丝竹，知尔定相邀。
湘江静·蛤蜊
作者：朱彝尊
朝代：清
体裁：词

犷壳深缄潭底并，任吹残、老枫谁省。房同芦雉，花输石蜐，占鱼床清冷。网漉两筠竿，橛头响、青泥成饼。西风古水，斜阳野田，寻啅雀、更无影。甲卸初，汤沸定，一痕纤、嫩黄逾净。不知许事，相逢且食，把膏脂都屏。犯卯未醒时，唤金钑、小盘须钉。几番为尔，勾留住了，早春归兴。
满庭芳·佛手柑和严荪友
作者：朱彝尊
朝代：清
体裁：词

青豆开房，白牛露地，春浮一样根蟠。风帘乍揭，芳气讶烧兰。不比金仙十二，承珠露、倒泻铜盘。双林底，知他鹿女，几度踏花看。园官。传送处，乌皮旋设，兔盏初安。胜甘蔗乳臭，橄榄浆酸。携到六街三市，津梁倦、弹指霜寒。镂酥片，馀香未减，分配小龙团。
满庭芳·席上送客归武林，时演春灯谜剧
作者：朱彝尊
朝代：清
体裁：词

渡小长干，访中山第，大功坊口依然。身随社燕，处处绕兰椽。转入西堂深径，看还是、卉木平泉。香风起，赤阑桥下，犹放半池莲。樽朋有行客，劳劳亭畔，已缆归船。且莫辜良夜，相劝芳筵。急剪铜盘官烛，须听取、促柱繁弦。江南好，承平旧事，曲子相公填。
满庭芳·春暮入云门山赠月公
作者：朱彝尊
朝代：清
体裁：词

迸笋穿溪，阴槐翳柳，年华近过清明。蒿深叶暖，路入乱山行。天下只应我爱，云门寺、薄地躬耕。杳容与，深林倚策，高兴小蓬瀛。吾师无一事，松门石磴，绣涩苔生。喜无多，屋宇自足怡情。夜后邀陪明月，龛灯敛、印火荧荧。閒中好，绿樽翠杓，何忍独为醒。
满庭芳·李晋王墓下作
作者：朱彝尊
朝代：清
体裁：词

独眼龙飞，鸦儿军至，百战真是英雄。沙陀去后，席卷定河东。多少义儿子将，千人敌、一一论功。争誇道、生来亚子，信不愧而翁。前驱囊矢日，三垂冈上，置酒临风。叹绿衣天下，回首成空。冷落珠襦散尽，残碑断、不辨鱼虫。西林外，哀湍斜照，法鼓影堂中。
满庭芳·雨盖飘荷
作者：朱彝尊
朝代：清

雨盖飘荷，霜枝钉菊，满庭芳草萋萋。莫愁催送，香径手重携。叠取鸳鸯绣被，屏山近已分双栖。金簪拔，暗除了鸟，不用绕唐梯。低帷听细语，五湖心事，钗卜难稽。得雾深三里，花隔千溪。只是仙源无路，添惆怅残月荒鸡。绳河晓，黄姑织女，依旧水东西。
满庭芳·鹅
作者：朱彝尊
朝代：清
体裁：词

染柳分黄，飞霙较素，持比溪绢尤妍。白毛红掌，群泛拨轻涟。只合呼也舒雁，无端是、引颈嗔船。茴香下，半醒半睡，侧眼小如钱。江天浓雾了，柴荆开处，频数村前。任残阴曲岸，水偃沙眠。客至还堪对酒，闲时节、换取笼边。儿童问，山阴旧事，说与永和年。
满江红·吴大帝庙
作者：朱彝尊
朝代：清

王座苔衣，拜遗像紫髯如乍。想当日周郎陆弟，一时声价。乞食肯从张子布？举杯但属甘兴霸。看寻常谈笑敌曹刘，分区夏。南北限，长江跨。楼橹动，降旗诈。欢六朝割据，从来谁亚？原庙尚存龙虎地，春秋未辍鸡豚社。剩山围衰草女墙空，寒潮打。
满江红·塞上咏苇
作者：朱彝尊
朝代：清
体裁：词

绝塞凄清，又谁把、秋声留住。斜阳外，寒沙摇漾，乱山无主。琴瑟乍惊心欲碎，茫茫不管愁如许。伴西窗、灯火坐黄昏，萧萧语。催一阵，茅檐雨。搅一片，霜林杵。为伊想遍了，别离情绪。酒渴二更人散后，月明千里鸿飞处。梦沧江，添个钓鱼船，风吹去。
满江红·春日怀归
作者：朱彝尊
朝代：清
体裁：词

燕燕于巢，卷翠幕、花张锦织。芳菲节、光风转蕙，漏添迟日。世事浮云何足问，帘前春色应须惜。劝少年、放意且狂歌，陈瑶席。春向晚，日西夕。閒徙倚，长思忆。只将琴作伴，东西南北。乡信渐稀人渐老，流光易去欢难得。早归来、已是十年游，江南客。
满江红·荷花
作者：朱彝尊
朝代：清
体裁：词

郭外垂杨，直映到、水仙祠屋。爱十里、花明镜面，岸沉沙腹。几阵凉飔翻叶白，连盘骤雨跳珠绿。是谁侬、一道拨青蘋，波纹蹙。红衣褪，开还续。碧筒卷，擎相促。绕菱根荇带，冷香飞逐。偏是风前蝴蝶住，但无人处鸳鸯浴。擘生绡、悔不学丹青，描横幅。
满江红·赠吴佩远
作者：朱彝尊
朝代：清
体裁：词

芜没田园，都不恋、五湖虾菜。长只是、箫吹市上，剑歌天外。千里曾经龙战地，频年偶住鸡鸣埭。正昭王、台畔酒人稀，逢君在。穷巷隔，无车盖。当暑静，弛巾带。向招提偶坐，尽还潇洒。作赋最须怜赵壹，鼓刀应许同朱亥。问白头，如雪几时归，衔杯再。
满江红·送陆云士宰江阴
作者：朱彝尊
朝代：清
体裁：词

仙令行时，正柿叶、翻红满村。易州酒、菊英泛泛，细注离樽。恰值蠲租新诏下，先叫凫舄指南云。问桥东、青竹马骑来，凡几群？君山翠，堆县门。香湾白，流树根。任垂帘清昼，谱曲黄昏。十里秋花春桂粒，一痕春水上河豚。判明年，小舫练江头，吟对君。
满江红·金山寺
作者：朱彝尊
朝代：清
体裁：词

巨石孤根，作弄出、寒潮呜咽。映焦山远树，蒜山晴雪。水品中泠谁载取，钟声两岸何曾歇。试层层、路转妙高台、帘齐揭。哀笛响，风鸣叶。楼船静，沙沉铁。望扬州一片，海云明灭。浪里江豚空自舞，天边塞雁飞相接。把题诗、张祜问山僧，犹能说。
满江红·钱塘观潮，追和曹侍郎韵
作者：朱彝尊
朝代：清
体裁：词

罗刹江空，设险有、海门双阙。日未午、樟亭一望，树多于发。乍见云涛银屋涌，俄惊地轴轰雷发。算阴阳、呼吸本天然，分吴越。遗庙古，馀霜雪。残碑在，无年月。讶扬波重水，后先奇绝。齐向属卢锋下死，英魂毅魄难消歇。趁高秋、白马素车来，同弭节。
滩行口号六首·其一
作者：朱彝尊
朝代：清
体裁：七言绝句

白鹭洲前动客愁，黄公滩畔驻行舟。谁开瘴岭天边路，惟见清江石上流。
滩行口号六首·其三
作者：朱彝尊
朝代：清
体裁：七言绝句

黄茅峡外野人居，潭影空明漾碧虚。长箭短衣朝射虎，鸣榔持火夜惊鱼。
滩行口号六首·其二
作者：朱彝尊
朝代：清
体裁：七言绝句

铜盘滩急水西东，两岸高山四面风。绝壁倒飞巫峡雨，悬流直下吕梁洪。
滩行口号六首·其五
作者：朱彝尊
朝代：清
体裁：七言绝句

红霞深树岭云平，两桨戈船石罅行。浦口清猿催客泪，一时齐作断肠声。
滩行口号六首·其六
作者：朱彝尊
朝代：清
体裁：七言绝句

羊肠鸟道几千盘，设险宁惟十八滩。见说一滩高一丈，直从天上望南安。
滩行口号六首·其四
作者：朱彝尊
朝代：清
体裁：七言绝句

断壑阴崖百丈牵，斜风细雨万山连。长年三老愁无力，羡杀南来下濑船。
滹沱河
作者：朱彝尊
朝代：清
体裁：七言律诗

滹沱河上流澌急，骑马春冰滑可怜。百尺浮桥空断板，孤城哀角动荒烟。愁颜送老饥寒日，绝塞因人雨雪边。转忆江乡多乐事，花浓齐放五湖船。
漕船
作者：朱彝尊
朝代：清
体裁：古风

国家岁转漕，每船六百石。官舱计所储，为斛千二百。其初由海运，险越虎蛟脊。波涛恒簸荡，日月互跳掷。所以造舟时，不复算寻尺。入明改从河，水次尽置驿。不见真州估，浮江贩豆麦。缩之仅得半，满载未为窄。安用万斛宽，邪许百夫役。过闸逆上鱼，迎风退飞鹢。腊开徂暑到，久而虫鼠咋。惟以便挽丁，夫妇得汎宅。南去挟枲丝，北来收果核。谁为迂缓图，因循匪朝夕。吾闻琴瑟敝，弦者必更易。国计在鼎司，何时建良策。
漫感
作者：朱彝尊
朝代：清
体裁：古风

淮阴昔未遇，旅食昌亭年。薄俗爱惜费，晨炊固宜焉。哀哉赵元叔，日叹囊无钱。男儿虽落魄，宁受众目怜。相逢游侠子，白马黄金鞭。揖我入酒家，饮我斗十千。临觞忽不御，拔剑心茫然。
潍水吊韩淮阴
作者：朱彝尊
朝代：清
体裁：五言律诗

淮阴师十万，曾此击龙且。废垒人犹识，囊沙水渐淤。生惭诸将伍，史并列侯书。千载乌江庙，君臣反不如。
潘检讨以方竹杖见赠赋谢
作者：朱彝尊
朝代：清
体裁：五言律诗

天台方竹杖，绝胜万年藤。九节仙人斸，兼程衲子能。免寻篮舆坐，且喜石桥登。准拟池南岸，晨朝相菊塍。
潞河遥送汤南还四首·其一
作者：朱彝尊
朝代：清
体裁：七言绝句

惜别无从倒玉壶，俶装遥发短亭孤。荆高旧侣分携尽，燕市何人送酒徒。
潞河遥送汤南还四首·其三
作者：朱彝尊
朝代：清
体裁：七言绝句

生计归时且掩门，还怜旧业已无存。全家欲傍西溪住，最爱梅花第几村。
潞河遥送汤南还四首·其二
作者：朱彝尊
朝代：清
体裁：七言绝句

青齐南下即扁舟，一片云帆故国楼。此去向平婚娶了，明年五岳试同游。
潞河遥送汤南还四首·其四
作者：朱彝尊
朝代：清
体裁：七言绝句

竹垞三径也萧然，归梦天涯又隔年。傥肯结邻长水市，开门同对小池莲。
点绛唇
作者：朱彝尊
朝代：清
体裁：词

小院疏帘，酒边最忆年时事。个人纤丽，合唤轻轻字。堕叶飘花，再见浑无计。兰灯翳。那回微醉，悔不香肩倚。
点绛唇·万里将行
作者：朱彝尊
朝代：清

万里将行，剪灯重伴西楼语。远书欲附，细把邮签数。风雨江头，不许离人去。离人去。断肠归路，秋草真娘墓。
点绛唇·九日同顾宁人、陆翼王登孙氏石台，赋呈退翁少宰
作者：朱彝尊
朝代：清
体裁：词

花径登台，旧时此地重阳宴。天涯相见，最喜翁犹健。望极疏林，瑟瑟金风剪。凭阑遍。夕阳一片，送尽南飞雁。
点绛唇·归次浦城，寄酬高云客
作者：朱彝尊
朝代：清
体裁：词

几日衔杯，回眸咫尺榕树阻。齐纨垂露，不写离情苦。南浦桥边，总是销魂树。山无数。涩滩柔橹，惆怅归时路。
点绛唇·敬业堂早桂
作者：朱彝尊
朝代：清
体裁：词

金粟香浓，一丛开遍团圞树。小山题句，不用伤迟暮。大火初流，露脚飞寒兔。方花楚，捣来仙杵，合配糖霜谱。
点绛唇·济南九日，儿子南还赋此
作者：朱彝尊
朝代：清
体裁：词

开遍黄花，年年九日他乡度。阑风长雨，那有登高处。西北南东，祇送归人去。呼儿语。暂同绿醑，颂我悲秋句。
点绛唇·秋千
作者：朱彝尊
朝代：清
体裁：词

香袂飘空，为谁一笑穿花径。有时花顶。罗袜纤纤并。飞去飞来，不许惊鸿定。重门静。粉墙深映。留取春风影。
点绛唇·赠曹正子主事
作者：朱彝尊
朝代：清
体裁：词

一曲春帆，去年曾听樽前唱。冷波摇漾，只少图屏嶂。客久怀归，诵此添惆怅。登楼望，柳阴穿浪，千里葡萄涨。
点绛唇·题虞夫人玉映楼词集
作者：朱彝尊
朝代：清
体裁：词

玉映楼空，镜台留得伤心句。比肩人去，谁忍修箫谱。门柳风前，依旧飘金缕。廉纤雨。返魂何处？莫是秋千路。
焦山剔铭图为王副使作
作者：朱彝尊
朝代：清
体裁：古风

华阳真逸昔瘗鹤，井穴乃在焦山根。铭文不省谁氏作，纪年第有干支存。审视要非唐后勒，昔年曾与张弨论。兹山不与浮玉伍，其地僻左稀攀援。旋涡转湍奔溜急，沐日浴月惊涛翻。峰坳集海舶，浪齧藏江豚。铭辞汨没露日少，谁抉地户开天门。丈人守灵威，真官降赵尊。若非神人护，遗迹安可扪。芦台王君信好事，躬自荷锸操犊裈。剜苔剔藓竟深入，先以前趾次尻臀。手摸其文无阙失，一纸价已当瑶琨。西江道士为传写，衣袂尚带寒潮痕。惜哉辕马且北去，山游未遂栝与温。何年金石共搜讨，疑义相析穷其源。
燕京郊西杂咏同诸君分赋 其一 十八盘
作者：朱彝尊
朝代：清
体裁：五言绝句

香山十八盘，盘盘种松柏。惟见独行僧，稀逢采樵客。
燕京郊西杂咏同诸君分赋 其七 香水院
作者：朱彝尊
朝代：清
体裁：五言绝句

坏磴接云根，流泉来树厎。宛转入僧厨，淙淙鸣不已。
燕京郊西杂咏同诸君分赋 其三 钓台
作者：朱彝尊
朝代：清
体裁：五言绝句

鯈鱼千百头，湖水二三尺。有时溪云生，不见钓台石。
燕京郊西杂咏同诸君分赋 其九 瓮山
作者：朱彝尊
朝代：清
体裁：五言绝句

石瓮久已徙，青山仍旧名。去都无一舍，已觉旅尘清。
燕京郊西杂咏同诸君分赋 其二 高梁河
作者：朱彝尊
朝代：清
体裁：五言绝句

高梁寒食时，昔年盛游冶。隔水百重花，长堤两走马。
燕京郊西杂咏同诸君分赋 其五 芙蓉殿
作者：朱彝尊
朝代：清
体裁：五言绝句

雕宫委礓砾，暗粉剥莓菭。想见明昌日，芙蓉殿脚开。
燕京郊西杂咏同诸君分赋 其八 夹山寺
作者：朱彝尊
朝代：清
体裁：五言绝句

禅枝啼谷鸟，忍草护松关。偶入樵人径，桃花又一山。
燕京郊西杂咏同诸君分赋 其六 黄牛冈
作者：朱彝尊
朝代：清
体裁：五言绝句

乱石侵花当，奔沙拥树根。黄牛冈上月，横笛过前村。
燕京郊西杂咏同诸君分赋 其四 君子城
作者：朱彝尊
朝代：清
体裁：五言绝句

吾笑石季龙，尔何知好士。罗致山城中，哀哉数君子。
燕山亭·七月十五夜，同次友、武曾、融谷、覃九集谡园竹屋
作者：朱彝尊
朝代：清
体裁：词

新雨横街，竹屋晚凉，曲径怜初埽。深浅素瓷，雪藕调冰，添扑半竿红枣。抹丽丛香，问甚日、吴船携到。秋早。漾一片明河，兔华圆了。何用擪笛弹丝，有骰子玲珑，玉舟催倒。檐牙罥网，灯蕊捎蛾，坐久露浓风小。除却樽前，数词客、几人同调。谐笑。浑不计，过申犯卯。
燕山亭·清明日，王湛求方伯招同刘津逮、赵秋水、毛子霞、孔子威饮金粟园杏花下
作者：朱彝尊
朝代：清
体裁：词

钟鼓新晴，立马斜阳，满树胭脂透。深映短墙，曲护危阑，更缀数行风柳。燕外游丝，惹多少，粉香红溜。依旧。正一笑花前，去年时候。况值寒食佳辰，问挑菜何人，斗鸡曾否。春衫试罢，玉笛吹残，须尽百壶清酒。刚得黄昏，又疏影、月明如昼。搔首。想来岁，故园渡口。
牵牛花十二韵
作者：朱彝尊
朝代：清
体裁：五言排律

小草无心蔓，疏篱到处延。凉分银汉水，晓映碧罗天。绊地三秋早，含苞七夕先。风吹长袅袅，露洗更娟娟。冷翠蕉林外，新黄豆叶边。日高翻自敛，夜久愈生妍。月影销衣后，虫声搅梦前。捎沟香驿路，堕雨滴罾船。萤火黏常湿，蛛丝密易缘。子多抛药臼，根不费花钱。旧入桐君录，宜篸织女钿。凭谁描竹尾，幽思转翛然。
独不见
作者：朱彝尊
朝代：清
体裁：七言律诗

青楼百尺狭巷旁，中有桂树临高堂。啼乌自将八九子，鸣鹤散立东西厢。情人碧玉小家女，快马琅琊大道王。阳春三月独不见，夜如何其守空床。
猛虎行
作者：朱彝尊
朝代：清
体裁：古风

班班南山虎，黄金环两目。獐鹿非不甘，妄意食人肉。朝亦伏林间，暮亦伏林间。将军不敢射，何况恶少年。东海杀黄公，山嵎逐冯妇。牛哀导我前，左飞踞我后。下士捉虎尾，上士持虎头。雄豪安可常，寝处托王侯。
玉人歌·杭州玉泉寺池中五色鱼凡几千头，内一种翠蓝者最可爱，赋之
作者：朱彝尊
朝代：清
体裁：词

轻涟白，爱一种娵隅，晕蓝拖碧。练塘风暖，苍玉恣抛掷。丹砂泉浅游朱鬣，受尽人怜惜。又争如，雨过天晴，者般颜色。濠上未归客，投香饭青精，日斜与食。莲叶东西，何事便深匿。翠鳞六六空摇尾，懒递闲消息。但年年，映取柳阴千尺。
玉女摇仙佩·白鹇
作者：朱彝尊
朝代：清
体裁：词

桄榔叶暗，茉莉丛深，旧是双双栖处。玉羽初回，风毛谁铩，百遍对人犹怖。闷把芳时度，总无言、不比聪明鹦鹉。待移伴、庭前孔雀，还怕金花、翠尾须妒。丹青颇难描，黑白分明，千丝万缕。曾记谢家赋雪，皓鹤争鲜，点缀瑶阶琼树。十二画栏，红妆相见，定自愁添眉妩。有得春多许。也空掩风雨，重重朱户。况远客、频年岭外，秋来见月、蓦然回顾。归期误，今各索遣开笼去。
玉山
作者：朱彝尊
朝代：清
体裁：五言律诗

三衢山历尽，桥影跨通波。十室居城少，千家负郭多。启颜津市酒，随意榜人歌。且免书驴券，邮签次第过。
玉带生歌
作者：朱彝尊
朝代：清

玉带生，吾语汝。汝产自端州，汝来自横浦。幸免事降表佥名谢道清，亦不识大都承旨赵孟頫。能令信公喜，辟汝置幕府。当年文墨宾，代汝一一数。参军谁，谢皋羽。僚佐谁，邓中甫。弟子谁，王炎午。独汝形躯短小，风貌朴古，步不能趋，口不能语。既无鸲之鹆之活眼睛，兼少犀纹彪纹好眉妩。赖有忠信存，波涛孰敢侮！是时丞相气尚豪，可怜一舟之外无尺土，共汝草檄飞书意良苦。四十四字铭厥背，爰汝心坚刚不吐。自从转战屡丧师，天之所坏不可支。惊心柴市日，慷慨且诵《临终诗》，疾风蓬勃扬沙时。传有十义士，表以石塔藏公尸，生也亡命何所之？或云西台上，晞发一叟涕涟洏。手击竹如意，生时亦相随。冬青成阴陵骨朽，百年踪迹人莫知。会稽张思廉，逢生赋长句。抱遗老人阁笔看，七客寮中敢嗔怒。吾今遇汝沧浪亭，漆匣初开紫衣露。海桑陵谷又经三百秋，以手摩挲尚如故。洗汝池上之寒泉，漂汝林端之霏雾。俾汝留传天地间，忠魂墨气常凝聚。
玉带生歌
作者：朱彝尊
朝代：清
体裁：古风

玉带生，吾语汝。汝产自端州，汝来自横浦。幸免事降表，佥名谢道清，亦不识大都承旨赵孟頫。能令信公喜，辟汝置幕府。当年文墨宾，代汝一一数。参军谁，谢皋羽。寮佐谁，邓中甫。弟子谁，王炎午。独汝形躯短小，风貌朴古。步不能趋，口不能语。既无鸲之鹆之活眼睛，兼少犀纹彪纹好眉妩。赖有忠信存，波涛孰敢侮。是时丞相气尚豪，可怜一舟之外无尺土。共汝草檄飞书意良苦，四十四字铭厥背，爱汝心坚刚不吐。自从转战屡丧师，天之所坏不可支。惊心柴市日，慷慨且诵临终诗，疾风蓬勃扬沙时。传有十义士，表以石塔藏公尸，生也亡命何所之。或云西台上，晞发一叟涕涟洏。手击竹如意，生时亦相随。冬青成阴陵骨朽，百年踪迹人莫知。会稽张思廉，逢生赋长句。抱遗老人阁笔看，七客寮中敢㕭怒。吾今遇汝沧浪亭，漆匣初开紫衣露。海桑陵谷又经三百秋，以手摩挲尚如故。洗汝池上之寒泉，漂汝林端之霏雾。俾汝长留天地间，墨花恣洒鹅毛素。
玉带生歌并序
作者：朱彝尊
朝代：清

玉带生，文信国所遗砚也。予见之吴下，既摹其铭而装池之，且为之歌曰：
玉带生，吾语汝：汝产自端州，汝来自横浦。幸免事降表，佥名谢道清，亦不识大都承旨赵孟俯。能令信公喜，辟汝置幕府。当年文墨宾，代汝一一数：参军谁？谢皐羽；寮佐谁？邓中甫；弟子谁？王炎午。独汝形躯短小，风貌朴古；步不能趋，口不能语：既无鹳之鹆之活眼睛，兼少犀纹彪纹好眉妩；赖有忠信存，波涛孰敢侮？是时丞相气尚豪，可怜一舟之外无尺土，共汝草檄飞书意良苦。四十四字铭厥背，爱汝心坚刚不吐。自从转战屡丧师，天之所坏不可支。惊心柴市日，慷慨且诵临终诗，疾风蓬勃扬沙时。传有十义士，表以石塔藏公尸。生也亡命何所之？或云西台上，唏发一叟涕涟洏，手击竹如意，生时亦相随。冬青成阴陵骨朽，百年踪迹人莫知。会稽张思廉，逢生赋长句。抱遗老人阁笔看，七客寮中敢怒？吾今遇汝沧浪亭，漆匣初开紫衣露，海桑陵谷又经三百秋，以手摩挱尚如故。洗汝池上之寒泉，漂汝林端之霏雾；俾汝畏留天地间，墨花恣洒鹅毛素。
玉抱肚·感旧
作者：朱彝尊
朝代：清
体裁：词

桥头官渡，沙头烟树。放归船碧浪湖中，短篷同听疏雨。取参差朔雁，何苦又、惨澹江天叫秋暮。城隅渐近，隐隐梵鼓。临当去、重分付。少别经年，相逢地、单衫伫立，知谁画眉妩。好春儿、过了都无绪。好梦儿、作成都无据。限仙源、百尺红墙，翠禽小小不度。断魂难诉。从今忆、旧事凄凉尚堪赋。但只怕你，朱颜在、也非故。水又遥、山又阻。便成都、染就笺十样，也写不尽相思苦。
玉楼春
作者：朱彝尊
朝代：清
体裁：词

亥娘浓笑书名字，解道生平是三豕。定情犹记夜将分，十二时辰思到底。虽然不嫁心同契，注想桃孩傍结子。垂金屈玉篆成文，二首六身真个似。
玉楼春
作者：朱彝尊
朝代：清
体裁：词

寿奴对我论心事，井水波涛都不起。帱褰翠羽卸纨中，钱铸青凫嵌金字。歌词爱唱千秋岁，花底梅鬓易飘坠。教涂蜥蜴便愁眉，催上氍毹还龋齿。
玉楼春
作者：朱彝尊
朝代：清
体裁：词

山姑爱扫眉峰翠，芳草为裙云挽髻。碧桃花底小门开，棹入仙源迎浅水。明当欲解非容易，梦雨催归情未已。望夫片石肯飞来，只合移他安屋里。
玉楼春
作者：朱彝尊
朝代：清
体裁：词

旧游听说临邛路，垆畔烧春誇卓女。不同新寡更风流，断续巫山朝暮雨。遥峰眉样应如故，只有琴心难寄与。从前翻恨是相逢，刚道胜常看又去。
玉楼春
作者：朱彝尊
朝代：清

残霞散尽鱼天锦，卧柳门前萍叶浸。一梁尘暝燕空妆，露井风多蛩未寝。悲秋楚客今逾甚，那有闲情拚夜饮。屏山凝睇已无存，何况玉锼金带枕。
玉楼春·伎席
作者：朱彝尊
朝代：清
体裁：词

虫虫本爱穿花径，改席回廊翻道冷。歌时小扇拍犹嫌，醉里香肩凭未肯。情知并坐无由并，且喜眉梢远相映。待他月上烛斜时，压住影儿应不省。
玉楼春·小楼
作者：朱彝尊
朝代：清
体裁：词

小楼深巷敲方响。两两红妆笑相向。本来银漠是红墙，欲上仙城无路上。年光到处皆堪赏。南陌东城讵来往。更无消息到今朝，秋思冬愁春怅望。
玉楼春·帘内美人
作者：朱彝尊
朝代：清
体裁：词

江烟湿雨鲛绡软。匀粉时交合欢扇。千回相见不分明，乍去乍来时近远。石家蜡烛何曾剪。五夜漏声催晓箭。不如眠去梦中看，谁为含愁独不见。
玉楼春·效柳屯田体
作者：朱彝尊
朝代：清
体裁：词

松儿林下饶风致，不比夭桃与秾李。草堂回想乍移时，三尺多长小年纪。梦中腹上分明记，果结同心来树底。缠绵愿作菟丝花，抱向层楼翠钗倚。
玉楼春·柳
作者：朱彝尊
朝代：清
体裁：词

柔条曾记春前种。乍起三眠妍手弄。烟初羃历态真浓，絮未颠狂丝尚重。依依别绪长亭共。旧雨残阳空目送。一湾流水小红桥，留与断肠人作梦。
玉楼春·烛下
作者：朱彝尊
朝代：清
体裁：词

雨滋苔藓侵阶绿。风动落花红蔌蔌。爱君帘下唱歌人，初卷珠帘看不足。何当共剪西窗烛。美酒一杯声一曲。不知含泪怨何人，料得也应怜宋玉。
玉楼春·画图
作者：朱彝尊
朝代：清
体裁：词

刘郎已恨蓬山远。金谷佳期重游衍。倾城消息隔重帘，自恨身轻不如燕。画图省识春风面。比目鸳鸯真可羡。一生一代一双人，相望相思不相见。
玉楼春·绣球
作者：朱彝尊
朝代：清
体裁：词

玉毬绣出今番早，蝶翅峰须迭回抱。一年一度雪成团，半雨半晴春未老。者回上树青猿报，合配鞓红香入脑。枝头能得几人怜，落地始知花亦好。
玉泉山下别瞻公
作者：朱彝尊
朝代：清
体裁：五言绝句

石桥风泠泠，夕曛断崖口。回指翠微深，山僧此分手。
玉漏迟·辛酉除夕，冯方寅载酒过，兼怀钝翁在尧峰。次韵
作者：朱彝尊
朝代：清
体裁：词

湿云吹乍了。伍胥门北，槛回亭小。待钉辛盘，嫩韭黄芽肥早。谁分庭喧柄马，恍燕市、翠樽重倒。檐竹搅，么禽宿处，冻梅风悄。从拚烂醉生涯，爱荔粉香粘，烛心红爆。予约春游，艇子越来溪绕。石户斜开雪后，料此意、山翁应晓。题句好，莓墙鼠须同扫。
玉蝴蝶·同沈覃九再登平山
作者：朱彝尊
朝代：清
体裁：词

秋云不雨长阴。积翠霭沉沉。系马又登临。风吹秋更深。暗蛩生暮色，寒磬满空林。沈约瘦愔愔。凭高独苦吟。
玉连环·赠宋玉环
作者：朱彝尊
朝代：清
体裁：词

夜来何处三青鸟，阿环飞到。试将裙带编同心，解不断、愁多少。四五月明秋老，罗帷双笑。刀头探取几摩挲，忍劝我、归期早。
玉阑干·玉阑干外秋蛩语
作者：朱彝尊
朝代：清

玉阑干外秋蛩语，一架豆花清露。兰汤浴罢纳新凉，携纤手夜深尔汝。绿窗人远纱空护，网暗尘，蛛丝无数。旧时梁燕也惊心，一回来却又飞去。
王尚书招同钱毛陆陈严计宴集丰台药圃四首·其一
作者：朱彝尊
朝代：清
体裁：五言律诗

上苑寻幽少，东山载酒行。发函初病起，出郭始心清。一老风流独，群贤少长并。甘从布衣饮，真得古人情。
王尚书招同钱毛陆陈严计宴集丰台药圃四首·其三
作者：朱彝尊
朝代：清
体裁：五言律诗

山田围辋水，左右出丰台。是日孤亭坐，繁花四面开。蚁浮倾更满，蝶舞去翻来。即事多高咏，天涯不易哉。
王尚书招同钱毛陆陈严计宴集丰台药圃四首·其二
作者：朱彝尊
朝代：清
体裁：五言律诗

水浅孤村外，亭开万柳中。流觞过上巳，卷幔已南风。旅话江湖别，幽期出处同。接䍦拚共倒，举手对山公。
王尚书招同钱毛陆陈严计宴集丰台药圃四首·其四
作者：朱彝尊
朝代：清
体裁：五言律诗

丽草攒缃蕊，晴风卷绛云。井华宜近汲，衣桁忽斜曛。兴自抽簪发，人因赌墅分。重过知不厌，归骑且纷纷。
王尚书招同陆邓毛陈周李诸徵士宴集怡园周览亭阁之胜率赋六首·其一
作者：朱彝尊
朝代：清
体裁：五言律诗

北斗依城近，南陔选地偏。綵衣逢暇日，珠履托群贤。山拥墙初亚，林疏径屡穿。身随沙际鹤，饮啄到平泉。
王尚书招同陆邓毛陈周李诸徵士宴集怡园周览亭阁之胜率赋六首·其三
作者：朱彝尊
朝代：清
体裁：五言律诗

涧白泉初徙，篱金菊未枯。夕曛含略彴，乱石点樗蒲。密坐千人许，迷途八阵俱。不因爨烟细，何处觅行厨。
王尚书招同陆邓毛陈周李诸徵士宴集怡园周览亭阁之胜率赋六首·其二
作者：朱彝尊
朝代：清
体裁：五言律诗

石自吴人垒，梯悬汉栈牢。白榆星历历，苍藓路高高。宛得栖林趣，浑忘步屧劳。下山无定所，随意各分曹。
王尚书招同陆邓毛陈周李诸徵士宴集怡园周览亭阁之胜率赋六首·其五
作者：朱彝尊
朝代：清
体裁：五言律诗

屦满西南户，堂临上下洄。落成凡几日，胜引喜先陪。监史新图格，壶觞旧酦醅。谢公能赌墅，会见捷书来。
王尚书招同陆邓毛陈周李诸徵士宴集怡园周览亭阁之胜率赋六首·其六
作者：朱彝尊
朝代：清
体裁：五言律诗

小阁檐端起，虚窗树杪凭。忽惊黄屋近，更绕翠微层。九日今年悔，诸公逸兴能。尚书期可再，雪后转须登。
王尚书招同陆邓毛陈周李诸徵士宴集怡园周览亭阁之胜率赋六首·其四
作者：朱彝尊
朝代：清
体裁：五言律诗

风磴双亭外，疏藤蔓十寻。龙蛇寒自蛰，鸟雀暮长吟。待结千花坠，应同万柳深。隔林催未起，独坐想浓阴。
王画三首·其一
作者：朱彝尊
朝代：清
体裁：七言绝句

王郎手摹一峰画，宛似张颠作草书。鼠尾皴山鸦点树，只今能事有谁如。
王画三首·其三
作者：朱彝尊
朝代：清
体裁：七言绝句

王翚老去画尤工，横幅吴装仿惠崇。曾记北高峰上望，村村风景似图中。
王画三首·其二
作者：朱彝尊
朝代：清
体裁：七言绝句

帝城日日足风霾，眯眼黄尘涨六街。对此溪山最清绝，便思冲雨踏棕鞋。
玛瑙寺陈阁老行馆
作者：朱彝尊
朝代：清
体裁：五言律诗

宝胜湖边刹，峰连葛岭青。过桥行殿近，散直小车停。野饭移厨速，山泉入笕听。只愁宣唤至，容易别岩扃。
珍珠帘·寄陆郡守兄孝山
作者：朱彝尊
朝代：清
体裁：词

离居消息沉双鲤，料因是、地阔天长难寄。见说讼庭闲，但逍遥文史。小小溪亭移岸北，摇白羽、风莲秋水。犹记。听子规落月，夜阑同醉。岭表十四年来，伴参军蛮语，也应憔悴。不见玺书增，老颍川循吏。且饮修仁江上水，莫便作、匆匆归计。差喜。有西窗剪烛，故国兄弟。
珠江午日观渡
作者：朱彝尊
朝代：清
体裁：七言律诗

蛮歌抚节下空江，画舸朱旗得几双。想像戈船犹汉日，忽惊风土异乡邦。芙蓉远水迷花渡，琥珀深杯覆酒缸。近市青楼经乱尽，知无红粉出当窗。
琐窗寒·和梁尚书后悼亡作
作者：朱彝尊
朝代：清
体裁：词

月姊归时，当年曾和，慢词多丽。六载重逢，又见神伤罗绮。算除非、楚些齐招，鸭头深涨湘波腻。向白蘋骋望，拎拎哀瑟，一双扶起。回睇，蕉林外。报锦字回文，岭梅迤逦。丫兰露晓，不待西风还悴。更凄凉、琴趣新篇，海棠树下声再倚。纵吟残、蜜炬同心，孰与弹红泪。
琵琶仙·秋日桑乾河上见双白燕，咏之
作者：朱彝尊
朝代：清
体裁：词

远诸秋光，乍疑是、两岸芦花如霰。刚得软语轻回，差池转堪恋。思一缕、红丝系住，怕飞入、掌中难见。明月楼台，梨花院落，曾否寻遍。问何事、沙际飘零，惹西去、潘郎鬓都变。争向水晶帘外，对晓风初卷。看画阁，银钗几许，留伴他、傅粉人面。借取玉女缝衣，一双并剪。
琼华岛
作者：朱彝尊
朝代：清
体裁：五言绝句

艮岳移花石，离宫枕玉河。年年御沟叶，相送曲尘波。
瑞洪
作者：朱彝尊
朝代：清
体裁：五言律诗

馀干江路永，回首失崭岩。市酒难为醉，罾鱼乍解馋。湖宽舟愈小，峰远日初衔。渐识宫亭近，分风及布帆。
瑞鹤仙·钱编修庸亭席上观司马相如私印
作者：朱彝尊
朝代：清
体裁：词

土花凝古绣。见细纹卷发、冷光涂黝。朱缲覆冰纽。爱千年未蚀，几丝红籀烧春熟后。料无心、虫鱼刻镂。算除非卖赋金多、书券恁时才有。知否。遥山描罢，卓女风流，定拈纤手。摩挲已久，挑短烛，把看又。论才华不是，凌云健笔，可许寻常消受。拚夜寒、典了鹴裘，肯教换酒。
瑞鹧鸪·别思
作者：朱彝尊
朝代：清
体裁：词

春桥南望水溶溶。半壁天台巳万重。心寄碧沉空婉娈，语来青鸟许从容。更为后会知何地，难道今生不再逢。最忆当时留宴处，桐花暗澹柳惺忪。
瑞鹧鸪·感旧
作者：朱彝尊
朝代：清
体裁：词

谢家轻絮沈郎钱。风景依稀似去年。石濑云溪深寂寂，绿窗红泪冷涓涓。落花不语空辞树，明月无情却上天。还有些些惆怅事，而今重说恨绵绵。
瑞鹧鸪·春思
作者：朱彝尊
朝代：清
体裁：词

寻春何事却悲凉。半掩朱门白日长。巳恨流莺欺谢客，不令仙犬吠刘郎。女萝力弱难逢地，戏蝶飞高始过墙。谁与王昌报消息，银釭斜背解明珰。
瑶华慢·寄酬陆我谋表叔
作者：朱彝尊
朝代：清
体裁：词

由拳城北，童稚情亲，记数陪裙屐。兵戈转眼，三十霜、一水蒹葭人隔。沙堤尽改，算往事、都成陈迹。剩白鸡梦后荒墩，朱雀桥边斜日。寸心忽忆离居，荷千里题书，似亲颜色。齐纨皎洁，诗句好、髣髴玉溪风格。一唱三叹，胜鼓却、朱弦瑶瑟。但相逢苍雁赪鳞，报我春鹒秋蟀。
瑶台聚八仙·题钱舍人望庐集句诗
作者：朱彝尊
朝代：清
体裁：词

苦忆丁香，花发后、潞水归计初谐。秋帆一叶，放溜直渡清淮。蟹舍莼乡能几日，又谁知乐事全乖。暗尘埋。紬儿卷幔，燕也分钗。堪怜此日骑省，写哀思不住，总为情差。人以骖鸾，尚教营奠营斋。青天碧海夜夜，算明月、何从更堕杯。灯前泪，滴秋风长簟，墓雨空阶。
瑶花·午梦
作者：朱彝尊
朝代：清

日长院宇，碱线慵拈，况倚栏无绪？翡帷翠幄，看展尽忘却东风帘户。芳魂摇漾，渐听不分明为语。逗红旧叶底微凉，几点绿天疏雨。画屏遮遍遥山，知一缕巫云，吹堕何处？愁春未醒，定化作凤子寻香留住。相思人并，料此际惊回最苦。亟丁宁池上杨花，莫便枕边飞去。
瑶花·午梦
作者：朱彝尊
朝代：清
体裁：词

日长院宇，碱线慵拈，况倚阑无绪？翡帷翠幄，看展尽忘却东风帘户。芳魂摇漾，渐听不分明为语。逗红旧叶底微凉，几点绿天疏雨。画屏遮遍遥山，知一缕巫云，吹堕何处？愁春未醒，定化作凤子寻香留住。相思人并，料此际惊回最苦。亟丁宁池上杨花，莫便枕边飞去。
瑶花·午梦
作者：朱彝尊
朝代：清

日长院宇，针绣慵拈，况倚阑无绪。
翡帷翠幄看尽展，忘却东风帘户。
芳魂摇漾，渐听不分明莺语。
逗红蕉叶底微凉，几点绿天疏雨。
画屏遮遍遥山，知一缕巫云，吹堕何处。
愁春未醒，定化作，凤子寻香留住。
相思人并，料此际，惊回最苦。
亟丁宁池上杨花，莫便枕边飞去。
瓜步留赠张同知
作者：朱彝尊
朝代：清
体裁：七言绝句

柴车一出白头还，过懒偏宜应接閒。犹有故人能好事，隔江留看六朝山。
瓦井
作者：朱彝尊
朝代：清
体裁：古风

瓦井社北东，中田卵塔七。丛丛蒺藜中，高下如卓笔。傍有石钟幢，各志岁月日。比丘守司徒，荣禄大夫秩。当时崇国师，此辈尽骄佚。非惟混释儒，兼亦乱名实。奈何茶毗后，公然肆刊述。粤汉两燕王，改葬迹遂失。乐毅及霍原，遗冢莫可悉。彼亡兹乃存，物理信难必。
瓦喷壶
作者：朱彝尊
朝代：清
体裁：五言律诗

旧制惟煎锡，新来器上陶。最愁芳草歇，频课短僮操。病叶分疏雨，珍珠迸小槽。连筒虽自苦，不比汉阴劳。
甘池
作者：朱彝尊
朝代：清
体裁：古风

涿水鱼重唇，甘池鱼一目。涓涓六七窦，罗注满陂谷。浅漾苔衣斑，深含荇带绿。清泠下浴鸟，远近来饮犊。河北将军祠，膢腊走巫祝。不知何名姓，遗像犹在屋。秋晴粳稻香，日至麰麦熟。匪因水泉利，何以具饘粥。东度白石桥，沙行背山麓。村醅解留人，风幔青半幅。
甘泉汉瓦歌为候官林赋
作者：朱彝尊
朝代：清
体裁：古风

西京无书家，但有急就凡将篇。其后阙里辟，乃得五凤二年砖。滕公石室闭已久，文体倜诡乖自然。芝英鹤头书，岁远俱沉堙。孰能抉渊奥，冥索崔张先。候官林侗媕苍雅，袖中忽出甘泉瓦。长生未央字当中，逸态横生恣涂写。定州汉庙不足珍，铜雀香姜尽流亚。吾闻甘泉本是祖龙之所遗，武帝因而恢拓之。非无益寿延寿字，今已荡尽蠲锱釐。金铜仙人去渭水，椽桷自毁化作龙鳞而当知。是瓦定有鬼神护，不然安得团圞如镜，勿使纤毫亏。伊谁擅此隶法古，毋乃史邈丞相斯，下至元封人物能尔为。侗也耽奇莫与并，手拓硬黄墨一挺。装池作册索客题，重之不异焦山鼎。吾生亦好金石文，南踰五岭西三云。手披丛篁斩榛棘，残碑断碣搜秋坟，携归蓬屋少香芸。壁鱼散走饥鼠啮，虫涎粉蛀徒纷纷。侗子侗子真好事，殿阙遗墟靡不至。短衣匹马寻昭陵，陪葬诸臣表衔位，旁及降王一十四。右先咄毖左什毖，殿以那顺范头利。旧史缺漏新史删，侗也为之考其次。试入储藏兰话堂，长物何论佥一笥。君家严君政不苛，至今秦地犹讴歌。年过八十尚健饭，丹砂不饵朱颜酡。兼珍之养乐事多，长生瓦兆本为此，请君一日三摩挲。
生查子
作者：朱彝尊
朝代：清

刺绣在深闺，总是愁滋味。方便借人看，不把帘垂地。弱线手频挑，碧绿青红异。若遣绣鸳鸯，但绣鸳鸯睡。
生查子
作者：朱彝尊
朝代：清
体裁：词

双眉澹远山，一髻簪寒玉。铅粉几曾施，最好新妆束。江月去茫茫，不照春船宿。空有酒如泉，难听琵琶曲。
生查子·别思
作者：朱彝尊
朝代：清
体裁：词

杨柳映春江，露叶凝愁黛。独立俯閒阶，离别人谁在。千里梦难寻，恨极同填海。本是细腰人，数急芙蓉带。
生查子·晓行鄮州
作者：朱彝尊
朝代：清
体裁：词

密树引长堤，重露微涓坠。惟听浦禽喧，渐入行人队。隐隐望高城，路出高城外。初日未侵衣，先闪寒鸦背。
由上沙登灵岩山寺有感书壁
作者：朱彝尊
朝代：清
体裁：七言律诗

溪桥烟柳晓参覃，莹拂才过三月三。人自雨中来雨外，路从山北转山南。遗民老结莲花社，开士高居燕子龛。茶板粥鱼消歇后，空馀井谷上方甘。
由净慈寺登南屏山绝顶晚憩壑庵精舍
作者：朱彝尊
朝代：清
体裁：古风

南山色苍翠，宛若屏风张。下视湖水深，十里浮清光。是时溪雨止，霁色开秋阳。吴娃荡两桨，送客上方塘。静听烟寺钟，忽落翠微傍。绿萝挂绝壁，紫葛悬层冈。层冈何盘盘，松林荫岩日。公等皆好游，我意雅相匹。入洞窥乳泉，登崖采蜂蜜。失道苍耳中，蒙茸久方出。出谷齐下山，遂叩中林关。山僧顾我笑，拍手磐石间。檐前桂树白，镜里荷花殷。攀荷坐更迟，拂石影相并。爱此精舍閒，留连日将暝。日暝未足愁，浮云蔽崇丘。雷声惊客听，急棹回孤舟。
由碧浪湖汎舟至仁王寺饭句公房
作者：朱彝尊
朝代：清
体裁：五言律诗

我爱仁王寺，来从碧浪湖。到门千树合，登阁一峰孤。仙梵迷高下，香云忽有无。坐愁风雨至，还与饭秋菰。
由香关至玉虚观遂转登绝顶
作者：朱彝尊
朝代：清
体裁：古风

山行不辞劳，况非道路长。石门攲层阿，沙草敷阳冈。仄径既窈窕，连峰复青苍。登高睐千里，矫首凌八荒。飞鸟遗之音，埃风吹我裳。览彼《终南》诗，有纪亦有堂。亭亭翠旗列，宛宛朱凤翔。忘忧岂在迩，为乐诚多方。何当启阊阖，高举朝紫皇。
由香关至玉虚观遂转登绝顶
作者：朱彝尊
朝代：清

山行不辞劳，况非道路长。石门欹层阿，沙草敷阳冈。仄径既窈窕，连峰复青苍。登高睐千里，矫首凌八荒。飞鸟遗之音，埃风吹我裳。览彼《终南》诗，有纪亦有堂。亭亭翠旗列，宛宛朱凤翔。忘忧岂在迩，为乐诚多方。何当启阊阖，高举朝紫皇。
画堂春·徐沟道上作
作者：朱彝尊
朝代：清
体裁：词

东城朝日乱啼鸦，雨晴芳草天涯。轻尘初碾一痕沙，何处香车。春水青罗带缓，春山碧玉篸斜。春风依旧小桃花，花外谁家。
留别董三断
作者：朱彝尊
朝代：清
体裁：七言律诗

离堂剪烛重烧烛，深夜他乡说故乡。作客萧条官舍下，逢君歌哭酒垆傍。明朝分手仍南北，后会相期各渺茫。长路烽烟惊海甸，乱山风雨暗河梁。
留春令
作者：朱彝尊
朝代：清
体裁：词

针楼残烛，镜台剩粉，醉眠曾许。长记罗账梦回初，响几点催花雨。别泪连丝繁主薄，剩定情诗句。一样霜天月仍圆，只不照淩波步。
留春令·针楼残烛
作者：朱彝尊
朝代：清

针楼残烛，镜台剩粉，醉眠曾许。长记罗账梦回初，响几点催花雨。别泪连丝繁主薄，剩定情诗句。一样霜天月仍圆，只不照凌波步。
留赠王沙县四首·其一
作者：朱彝尊
朝代：清
体裁：五言律诗

黄阁先朝重，清门绝塞存。东山遗别墅，丙舍有诸孙。吴楚游能遍，诗书道自尊。凭将飞盖夕，联骑问词源。
留赠王沙县四首·其三
作者：朱彝尊
朝代：清
体裁：五言律诗

先臣典礼日，相国去官初。各建留侯策，同传贾傅书。听歌增忼忾，话旧各欷歔。俯仰悲身世，相看计尽疏。
留赠王沙县四首·其二
作者：朱彝尊
朝代：清
体裁：五言律诗

堕马愁方剧，欣逢出户迎。人扶妨折足，家远竟全生。剪韭当三月，浮杯及二更。熟知舟楫趣，款款话南征。
留赠王沙县四首·其四
作者：朱彝尊
朝代：清
体裁：五言律诗

范甑莱芜返，王凫叶县归。饥寒仍不免，子姓复何依。挂壁蠲租诏，张罗款客扉。由来被褐士，万虑与时违。
疏影·秋柳。和李十九韵
作者：朱彝尊
朝代：清
体裁：词

西风马首。有哀蝉几树，高下声骤。村外烟消，水际沙寒，斜阳以恋亭堠。丝丝缕缕纷堪数，更仿佛、叶初开候。待月中，疏影东西，思共故人携手。摇落江潭万里，系船酒醒夜，长笛京口。读曲歌残，晓露翻鸦，萧瑟白门非旧。赤阑桥畔流云远，遮不住、短墙疏牖。话六朝、遗事凄凉，张绪近来消瘦。
疏影·芭蕉
作者：朱彝尊
朝代：清
体裁：词

是谁种汝。把绿天一片，檐牙遮住。欲折翻连，乍卷还抽，有得愁心如许。秋来惯与羁人伴，惹多少、冷风凄雨。那更堪、一点疏灯，绕砌暗虫交诉。待把蛛丝拭却，试今朝留与，个人题句。小院谁来，依旧黄昏，明月暂飞还去。罗衾梦断三更后，又一叶、一声低语。拚今番、尽剪秋阴，移种樱桃花树。
疏影·黄梅花
作者：朱彝尊
朝代：清
体裁：词

横斜满院，见蜂须乱叠，莺羽新剪。冷缀苔枝，疏影罗罗，休令雀豹窥见。天教漏泄春光早，把多少、芳心轻展。最愁他、金屋香寒，长是晓风吹面。折向妆台看取，对将明镜里，鸦额深浅。淡月微笼，椒壁初昏，留映谢娘诗卷。难禁一曲山香舞，腻蜡泪、铜盘千点。记梦中、人在罗浮，杏子单衫烟染。
病橘
作者：朱彝尊
朝代：清
体裁：五言律诗

病橘何年植，巡檐许数过。他乡淹岁月，此树渐婆娑。满院飞虫绕，空庭落日多。向来怀袖意，华实竟蹉跎。
登膝王阁
作者：朱彝尊
朝代：清
体裁：五言排律

峻阁峙洪都，凌虚落照孤。萦回穷岛屿，波浪接荆吴。旧地君王赏，分封礼数殊。霓旌千骑入，玉佩几行趋。水汎鱼龙宅，花浓蛱蝶图。星霜歌舞换，俯仰物华徂。迹以三王重，名将百代俱。雄文思往事，高兴亦吾徒。阑槛看如昨，登临信可娱。西山开积雨，南浦散平芜。作赋秦公子，行吟楚大夫。由来凭眺地，襟带有江湖。
白纻词二首·其一
作者：朱彝尊
朝代：清
体裁：古风

吴王宫中夜欲阑，秋江露白芙蓉残。青娥二八罗裳单，左铤右铤何娑盘。明星满天月三五，城头坎坎夜击鼓。君王既醉不知音，犹向灯前作歌舞。
白纻词二首·其二
作者：朱彝尊
朝代：清
体裁：古风

天横北斗夜沉沉，美人并进扬清音。白纻轻衣香气深，玉钗乱堕无人寻。此时但恐君恩竭，急管繁弦那能歇。明灯忽灭乌夜啼，醉起更衣满江月。
白苎·送钱葆馚假归
作者：朱彝尊
朝代：清
体裁：词

见秋云，带秋雨，淡烘秋日。扁舟潞水，早有江东归客，挂西风、片帆千里五湖色。一笑，倚闾人，看舞袖、垂鱼盈尺。南陔白华，咏处鹅笙初炙。尤胜前、凤池吟管湘灵瑟。畴昔。春申浦上，结伴嬉游，郁甥谢从，三十年前晨夕。待岁宴重寻，采花泾北。糟床洒酒，对莼鲈稻蟹，小桥盘石。纵有心期，此际难分，离思安极。别后新诗，可道长相忆。
白草屯
作者：朱彝尊
朝代：清
体裁：七言律诗

白草屯空似战场，昏鸦点点入斜阳。舟依茅屋三间泊，风动枣花四月香。去国不禁频徙倚，得归宁复倦津梁。丛祠何处喧村社，有厎纷纷士女忙。
白阳山人陈折枝花
作者：朱彝尊
朝代：清
体裁：七言绝句

饼桃花仿吴公器，风牡丹摹崔子西。雨点露团犹在眼，惜无好鸟尽情啼。
白雀寺
作者：朱彝尊
朝代：清
体裁：五言律诗

竹径何年寺，松门百丈岩。野云平石磴，江日冷枫杉。水落青莲涌，花飞白雀衔。五湖看在望，生计有蒲帆。
白马寺
作者：朱彝尊
朝代：清
体裁：五言律诗

仁寿千年寺，今存半亩宫。菭钟横道北，瓦塔限墙东。客至愁嗥犬，僧寒似蛰虫。夕阳留未去，双树鸟呼风。
百字令·为曹使君题江南春思图
作者：朱彝尊
朝代：清
体裁：词

平林缥缈，望江南春色，依依堪恋。二水三山愁未了，犹有参差宫殿。十四楼空，斜阳细柳，系马谁家院。伤心王谢，旧来惟剩双燕。最忆一曲秦淮，浮桥断板，卷飞花如霰。目极寒云千万里，吹起惊沙人面。记取扁舟，挂帆归去，料得长相见。新愁几许，六朝芳草吟遍。
百字令·偶忆
作者：朱彝尊
朝代：清
体裁：词

横街南巷，记钿车小小，翠帘徐揭。绿酒分曹人散后，心事低徊潜说。莲子湖头，枇杷花下，绾就同心结。明珠未斛，朔风千里催别。同是沦落天涯，青青柳色，争忍先攀折。红浪香温围夜玉，堕我怀中明月。暮雨空归，秋河不动，虬箭丁丁咽。十年一梦，鬓丝今已如雪。
百字令·元夕，和陈山农韵
作者：朱彝尊
朝代：清
体裁：词

落梅歌断，笑六街春静，者番灯夕。犹有蝉纱兰烛腻，山水米家真迹。乐府偷声，故人相见，凤纸题还湿。深杯莫放，回肠更话畴昔。年少金雁筝边，铜驼巷口，酒力轻寒敌。醉倚红妆呼小字，忘了天涯为客。折柳章台，沉珠汉曲，懒问闲消息。三分明月，二分偏照头白。
百字令·和韵送曹子顾学士还南溪
作者：朱彝尊
朝代：清
体裁：词

十年相别，又相逢携手、旗亭同入。试话长安歌酒伴，客久乡音翻涩。正好归帆，溪南如画，红叶新霜湿。衡门深闭，三冬且学龙蛰。犹剩百八株桑，一千头桔，酒债还堪给。万里山川归腹笥，不用巾箱收拾。三影新词，八叉丽句，筝雁参差立。衍波题就，白藤闲织书笈。
百字令·富春道中
作者：朱彝尊
朝代：清
体裁：词

柁楼侵晓，望樟亭木末，雾收川净。谁把钱塘犀弩射，冲落惊涛千顷。霸业孙郎，高风严子，毕竟论谁胜。西台寂寞，更何人扫岩磴。最爱踯躅花繁，画眉啼处，高下穿红影。十载重来头已白，愁对清江如镜。沙际鸬鹚，门前乌桕，引我移家兴。罛师渔父，结邻尽许相并。
百字令·寿刘宣人编修，用刘氏事
作者：朱彝尊
朝代：清
体裁：词

张南周北，正金华归沐，青藜然遍。诗胆如天谁得似，五字长城堪羡。海内觥觥，雒中雅雅，洵美升堂彦。公非公是，才华兄弟齐擅。试拟天半朱霞，云中白鹤，未比文心远。自有寒山丛桂在，那问仙源深浅。乘月登楼，闭关颂酒，出度书皇览。荆州相倚，依然旧日王粲。
百字令·度居庸关
作者：朱彝尊
朝代：清

崇墉积翠，望关门一线，似县檐溜。瘦马登登愁径滑，何况新霜时候？画鼓无声，朱旗卷尽，惟剩萧萧柳。薄寒渐甚，征袍明日添又。谁放十万黄巾？刃泥不闭，直入车箱口。十二园陵风雨暗，响遍哀鸿离兽。旧事惊心，长途望眼，寂寞閒庭堠。当年锁论，董龙真是鸡狗。
百字令·彭城经汉高祖庙作
作者：朱彝尊
朝代：清
体裁：词

歌风亭长，剩三楹遗庙，断垣摧栋。芒砀云霾销已尽，惟见马头山拥。逐鹿人亡，斩蛇沟冷，一片闲丘陇。綵幡斜挂，绿杨丝里飘动。赢得割据群雄，六朝五季，各自誇龙种。魂魄千秋还此地，人彘野鸡谁共。社古枌榆，村遥巫觋，孰管神迎送。行人凭吊，看来终胜刘仲。
百字令·燕市逢李分虎
作者：朱彝尊
朝代：清
体裁：词

竹垞春雨，怅早梅未放，扁舟先发。别后闻君浮皖口，渺渺波潮天末。燕市经过，相逢一笑，逆旅征衫脱。乡园无恙，匆匆灯影中说。正好青兕多才，铜驼结伴，按金荃新阕。跋扈飞扬须为尔，忘却星星华发。座有能诗，高三十五，劝饮杯中物。酒阑起舞，满身都是明月。
百字令·索曹次岳画竹垞图
作者：朱彝尊
朝代：清
体裁：词

杜陵老矣，共丹青曹霸、白头漂泊。花柳春残都未见，底事燕南栖托。略彴长堤，呕哑柔橹，只忆江榔乐。吾庐何处，斜阳芳草村落。况有蔗芋闲田，竹梧旧径，客至堪杯酌。试画三楹茅屋矮，随意图书帘幕。峡石东西，横山近远，密树遮云壑。明年归去，小楼添向墙角。
百字令·自题画像
作者：朱彝尊
朝代：清
体裁：词

菰芦深处，叹斯人枯槁、岂非穷士。剩有虚名身后策，小技文章而已。四十无闻，一丘欲卧，漂泊今如此。田园何在，白头乱发垂耳。空自南走羊城，西穷雁塞，更东浮淄水。一剌怀中磨灭尽，回首风尘燕市。草屩捞虾，短衣射虎，足了平生事。滔滔天下，不知知己谁是。
百字令·酬陈纬云
作者：朱彝尊
朝代：清
体裁：词

过江人物，数君家伯氏，辞华无敌。比岁才名惊小谢，听说犹工诗律。二陆三张，双丁两到，声动长安陌。新词赠我，居然黄九秦七。可叹岐路西东，浮云零雨，别思同萧瑟。此日高阳逢旧侣，一半酒人非昔。碣石离鸿，香山落叶，风雪重游历。池塘梦里，试寻髯也消息。
皇仁绥远诗八首·其一
作者：朱彝尊
朝代：清
体裁：五言律诗

紫禁开鱼钥，青郊建羽旄。受降资庙略，载笔忝词曹。塞拓渔阳远，山盘虎北高。群臣归燕息，转念圣躬劳。
皇仁绥远诗八首·其七
作者：朱彝尊
朝代：清
体裁：五言律诗

凤盖将旋日，重携所部来。感深翻泣涕，送远愈徘徊。星野瞻箕足，云旓戴斗魁。神功一万祀，驻跸起层台。
皇仁绥远诗八首·其三
作者：朱彝尊
朝代：清
体裁：五言律诗

纳款陈千帐，班朝式九围。不图瞻日角，转自慑天威。重马驮金橐，茸裘换锦衣。早知恩赉渥，慕义久先归。
皇仁绥远诗八首·其二
作者：朱彝尊
朝代：清
体裁：五言律诗

雁路缘沙碛，鱼云接幔城。鸣銮七校从，吹笛六军行。俗本通鞮译，人今息战争。纷纷携老稚，遥望属车迎。
皇仁绥远诗八首·其五
作者：朱彝尊
朝代：清
体裁：五言律诗

羽卫三千士，龙媒十二闲。载旌平似水，布阵屹如山。胆已寒蕃部，欢仍启圣颜。始知师以律，悔恃七旗孱。
皇仁绥远诗八首·其八
作者：朱彝尊
朝代：清
体裁：五言律诗

左阙千门晓，南风五月薰。崇牙铙吹曲，仙仗羽林军。行健同天德，鸣谦集帝勋。小臣逢盛际，献颂愧无文。
皇仁绥远诗八首·其六
作者：朱彝尊
朝代：清
体裁：五言律诗

继绝弘新典，疏荣表外藩。河山申信誓，谟训有恩言。入视金吾仗，来随白虎幡。自今同尉候，不敢更怀谖。
皇仁绥远诗八首·其四
作者：朱彝尊
朝代：清
体裁：五言律诗

锡宴原殊礼，官庖出尚方。自来盐谷少，初得旨甘尝。位近周青马，诗呈汉白狼。远人何以报，齐奉万年觞。
盛秀才书斋观文水墨杏花新燕
作者：朱彝尊
朝代：清
体裁：古风

宣和谱花鸟，独有燕子画者少。后来小屏山，多写白燕梨花间。大都画粉不画墨，又或画双不画只。吴中才子文休承，艺事三绝人共称。冰纹之茧恣留额，新燕图来刚一尺。其馀尽写石田诗，不许观者旁题辞。梅湖盛生雅好事，少长群贤并邀致。晴轩挂壁纵客看，叹息满堂声不寘。图中乌衣甫出巢，杏林过雨含香苞。拂羽试飞力尚怯，风前未遽踏花梢。自来写生手，往往守窠臼。惟有石田真轶伦，同时绝品数唐寅。两君画意不画似，嘉也此图亦逼真。吾衰应酬诗懒作，只爱看画题长句。坐中妙绘六七公，那不临摹遗我茅堂中。摇头鼓翼尾涏涏，令我日日长相见。
真如寺塔重建
作者：朱彝尊
朝代：清
体裁：五言排律

旧涌仁王塔，今开帝释宫。蜂台重揽胜，龙藏古称雄。历历时堪纪，高高望未穷。地犹丞相宅，石是上军功。战火临城日，飞尘浩劫中。鱼羊乘乙酉，象马失西东。匠讶胡宽巧，图看郭恕工。经营还故迹，髣髴像新丰。点墨遗千界，梯云上半空。灯前招怖鸽，舄下数归鸿。不有危标建，安知宝境崇。火珠将月满，金冶与天通。盘峻宜承露，幡吹定绕风。留题存片碣，高咏后群公。白发愁韦诞，炎飙静祝融。伽蓝如可记，应比洛阳同。
真州客舍对雨
作者：朱彝尊
朝代：清
体裁：五言律诗

夏日北风起，殷雷闻再三。黑云奔万马，俄顷遍天南。骤雨散银竹，乖龙回碧潭。何来双白鸟，犹自舞毵毵。
眼儿媚·那年私语小窗边
作者：朱彝尊
朝代：清
体裁：词

那年私语小窗边，明月未曾圆。含羞几度，已抛人远，忽近人前。无情最是寒江水，催送渡头船。一声归去，临得又坐，乍起翻眠。
短歌行
作者：朱彝尊
朝代：清
体裁：四言诗

饮酒当醉，拔剑当歌。人生相知，乐岂在多。相彼中林，枝叶猗傩。严霜一至，焜黄奈何。飘飘寒风，不知所届。岂曰无衣，将子于迈。鸣鹿在囿，载食其蒿。男儿堕地，惜无钱刀。明星在天，雨雪在野。我思故人，泣数行下。今夕不饮，来日大难。今者不乐，来朝永叹。
石屋
作者：朱彝尊
朝代：清
体裁：古风

大仁院北岩，洼中若庐旅。倾崖滴石髓，白日掠仙鼠。凿佛大小躯，莓苔色黯沮。置身井谷中，窥天可倚杵。剔藓辨留题，各自命俦侣。试观咸淳书，笔纵字尤巨。白雁虽未来，边烽已先举。奈何平章贾，志不在疆圉。贪领狎客游，子弟共容与。嫉恶性所同，见者费熏煮。不睹眉山翁，拂石埽鸡距。爱惜争摩挲，响拓硬黄楮。洞门石扇开，幽探少桦炬。虑拔千岁蛟，嶷然不敢语。山南殷其雷，骤雨没沙渚。偶坐赞公房，夕阳满平楚。
石州慢·再酬陆我谋表叔
作者：朱彝尊
朝代：清
体裁：词

一束藤笺，碣石轻鸿，飞堕南雪。流光易换西风，两度桂花时节。缁尘蓟北，谁怜著破征衫，酒徒尽向愁中别。忽往故乡书，又新词清切。休说。筱骖争道，珠凤烧灯，小时痴绝。想乌衣旧巷，梦魂空结。扁舟已就，判归长水捞虾，兴来一棹东湖截。共甫里先生，醉弄珠楼月。
石湖
作者：朱彝尊
朝代：清
体裁：五言律诗

吴下长为客，舟行不计程。过桥湖水阔，隔岸野云生。寒食谁温酒，深村亦卖饧。农人占甲子，最喜上方晴。
石门怀古寄诸大
作者：朱彝尊
朝代：清
体裁：古风

石门山中瀑布水，奔流直下青云里。晴日遥看细雨飘，中林近见微风起。谢公当日此山悽，晞发阳阿路不迷。已遣连岩移密竹，还营高馆对回溪。昔贤胜迹今游眺，佳处犹能领其要。我亦沉冥山水人，振衣便可称同调。芳尘瑶席已无存，惟见苕峣双石门。不携江海同车客，何处相期知者论。
示弟
作者：朱彝尊
朝代：清
体裁：五言律诗

摊书仍不学，万虑亦徒然。就市非长策，躬耕少薄田。请缨今日事，作赋几时传。莫效诸兄懒，蹉跎愧昔年。
社日二首·其一
作者：朱彝尊
朝代：清
体裁：五言绝句

几日社公雨，芹泥香满汀。生憎飞燕至，不放海东青。
社日二首·其二
作者：朱彝尊
朝代：清
体裁：五言绝句

药甲何曾碧，花枝亦未红。治聋有方法，只恨酒钱空。
社日登黑窑厂联句
作者：朱彝尊
朝代：清
体裁：古风

隗台久芜没，蓟丘不可梯。虽有千里目，将何共攀跻。佳辰趁新社，膏雨融冻畦。早抽红药萌，渐见碧草萋。层坡簇五骑，两壶提一奚。陟彼积土冈，同驻削玉蹄。安房隐曲几，藉地分疏荑。泉樽酌用匏，饭黍先以鸡。既沥甘蔗浆，复堆苦荬齑。微酣恣坦步，遐览穷端倪。南有松柏林，其北桃李蹊。亭午风华香，疑是麝脱脐。居人半陶旊，门窦皆衡圭。浓薰树杪烟，浊漉水中泥。童娃亦娟劳，面目成�黧。何时得颒濯，胜眼刮神篦。不见九陌尘，奔车日冥迷。吾侪处其中，形殊境则齐。相期泛裂帛，莹拂湖上堤。子为逸少序，我续兴公题。
社日送燕和查编修
作者：朱彝尊
朝代：清
体裁：五言律诗

好去炎州燕，高秋别翠棂。旧巢非不恋，社鼓最愁听。寄讯谁书札，翻飞几驿亭。自今诸怯薛，恣放海东青。
祁六坐上逢沈五
作者：朱彝尊
朝代：清
体裁：七言绝句

东阳年少沈休文，五载相思两地分。今日谢家群从在，青绫障外更逢君。
祁六紫芝轩席上留别
作者：朱彝尊
朝代：清
体裁：五言律诗

长路何年别，幽居此地偏。石林芝草秀，兰泽荷花鲜。上客且安坐，主人犹未眠。不知高馆里，丝竹是离筵。
祁席上口占
作者：朱彝尊
朝代：清
体裁：七言绝句

公子华筵醉几回，玉箫金管夜重催。他乡信美不归去，一饮须倾一百杯。
祝英台近·任城登李太白酒楼
作者：朱彝尊
朝代：清
体裁：词

女墙低，官柳暮，俯首眺齐鲁。冷缀苔钱，断碣眠方础。最怜酒酽花浓，好春闲度。更谁解、金鱼换取。启尘户。遥见十里帆樯，催人动津鼓。翠杓多情，容我醉方去。待他明月高时，临风歌处。也未许、此翁千古。
祝英台近·紫萧停
作者：朱彝尊
朝代：清

紫萧停，锦瑟远，寂寞旧歌扇。萍叶空池，卧柳扫还倦。便令凤频书，芹泥长润，招不到别巢秋燕。露华泫。犹剩插鬓金铃，残菊四三点。阶面青苔，不雨也生遍。纵馀一缕香尘，袜罗曾印，奈都被西风吹卷。
祝英台近·送叶道子之官临清卫
作者：朱彝尊
朝代：清
体裁：词

绣缠发，珠勒马，金印且悬肘。胜作书生，窗烛对红豆。计程几日邮签，玉鞭花外，早繁杏、香飘吟袖。访昆友。只在春草南池，无烦梦魂又。小榼三升，太白酒楼酒。相邀露冕投壶，东方千骑，总一色、春旗杨柳。
祝英台近·送张见阳令江华
作者：朱彝尊
朝代：清
体裁：词

锦鞍鞯，潭柘寺，小榼载浮蚁。才及春游，诗罢各分袂。者回听雨荷边，团茵柳外，奈一曲、骊歌催起。几千里。试看袅袅双凫，铜章绾仙吏。九面衡山，二十四滩水。定知后夜相思，寒亭煖谷，吟不了，晚红馀翠。
祝英台近·送翁武原之官黄州郡丞
作者：朱彝尊
朝代：清
体裁：词

岳莲云，关树雨，衣润卸孤馆。记得班荆，通潞短亭畔。自来南浦多愁，西风易别，把新雁、一绳吹断。再相见。却喜小郡黄州，铜符许分绾。尽说官闲，蝴蝶绕书幔。最怜白露横江，青山如画，须夜夜、绿樽教满。
祝英台近·题丁雁水韬汝词稿
作者：朱彝尊
朝代：清
体裁：词

史梅溪，姜石帚，涩体梦窗叟。不事形摹，秦七与黄九。试论北宋南唐，偷声比调，谁得似、玉昆金友。章江口。惯自家宴樽前，筝人记红豆。一束朋笺，岂意入吾手。只合阑药香时，筒荷卷处，次第付、笛床歌袖。
祝英台近·题汪舍人少壮三好图
作者：朱彝尊
朝代：清
体裁：词

楮先生，刘白堕，此外也无个。减字偷声，双调尽教和。嘱他小小虫虫，轻轻燕燕，都不许、两眉春锁。且深坐。假若闲却芳年，行乐甚时可。暗悔从前，所好未曾果。料难老眼钞书，回肠度曲，但馀酝、不妨留我。
秋日万柳堂同谭十一给事沈秀才龚主事同赋三首·其一
作者：朱彝尊
朝代：清
体裁：五言律诗

乱水秋无路，箯舆入坏垣。粉销题壁字，菭浸插篱门。虫网捎衣桁，鱼床齧树根。频来曾不厌，觞咏旧游存。
秋日万柳堂同谭十一给事沈秀才龚主事同赋三首·其三
作者：朱彝尊
朝代：清
体裁：五言律诗

积潦沉官柳，回流限女墙。白鸥来款款，黄蝶舞伥伥。乡曲情无改，行歌醉不妨。城南咫尺地，想见野云堂。
秋日万柳堂同谭十一给事沈秀才龚主事同赋三首·其二
作者：朱彝尊
朝代：清
体裁：五言律诗

扑枣过头杖，装绵短后衫。沙平携小榼，径远罢长镵。古塔疏林出，遥峰夕照衔。荡舟无不可，只少布为帆。
秋日对酒江心寺同高石埭作二首·其一
作者：朱彝尊
朝代：清
体裁：五言律诗

谢监寻山日，江童击汰迎。寒潮天外落，秋草渡头生。历览穷孤屿，逍遥倚化城。行厨深树里，乳酒正须倾。
秋日对酒江心寺同高石埭作二首·其二
作者：朱彝尊
朝代：清
体裁：五言律诗

骤雨连山暗，回风病叶飞。入林初缓带，改席忽沾衣。客醉从高枕，川长得断矶。扁舟怜范蠡，虾菜久忘归。
秋日登胥山
作者：朱彝尊
朝代：清
体裁：古风

秋水日以驶，轻船泛清澄。流沿转纡曲，棹急黏菰菱。仄峰尚阻树，近寺俄飞棱。窅窅梵磬出，鳞鳞波云兴。流目讶突兀，赏心窥崚嶒。舟维卧柳渡，道失寒瓜塍。谁言培嵝微，曲磴缘百层。碣残藓欲剥，祠古藤交縆。缅怀大夫节，千秋痛填膺。覆楚岂大义，忠孝不两能。饮泣芦中䱷，悲歌河上朋。当其耻已雪，属镂非所矜。慨此空山中，遗迹犹可徵。刃截两白石，指点由孤僧。其旁卧石剑，霜色长侵陵。皓如铺练带，亘若横丹秤。又如常山蛇，首尾相为应。观其气怒激，毋乃神式凭。尚想鞭荆尸，壮士心摧崩。至今祠下水，犹作胥江称。吾徒久于役，远揽岱与恒。顾兹百里内，屐齿游未曾。故乡洵足慕，高兴偶此乘。寄言同心客，暇日期重登。
秋日集冯检讨斋分韵得南字
作者：朱彝尊
朝代：清
体裁：五言律诗

毕卓能轰饮，康骈爱剧谭。长筵遮砚北，小径辟花南。榼酽三升酒，齑香二寸柑。馀酣留未去，采菊入茶篮。
秋杪同周王李龚邵舍弟从子游摄山是夕包曹适至际晓周览山曲信宿乃还图为行看子各纪以诗予得四首·其一
作者：朱彝尊
朝代：清
体裁：古风

一峰立如伞，众峰韬阴霞。有时众峰露，一一青莲花。我来秋已深，白露零苍葭。同调五六人，志在穷幽遐。出郭屏傔从，取径入㟏岈。高坟何王墓，但有麟辟邪。犬吠疏篱根，鸟栖枯树桠。每因青溪曲，遂使略彴斜。山僧远迎客，拄杖披袈裟。坐我青豆房，汲泉烹紫茶。
秋杪同周王李龚邵舍弟从子游摄山是夕包曹适至际晓周览山曲信宿乃还图为行看子各纪以诗予得四首·其三
作者：朱彝尊
朝代：清
体裁：古风

凌晨取微径，栗杖叩精庐。病叶脱鸭脚，斜门束林箊。秋尽涧泉涸，㕉窟徙潜狙。溪桥凡屡渡，径草多未除。西上天开岩，纵观石壁书。大江流舄下，日午风舒舒。急桨撶卢舟，有若逆水鱼。不知跻绝顶，苍茫复何如。
秋杪同周王李龚邵舍弟从子游摄山是夕包曹适至际晓周览山曲信宿乃还图为行看子各纪以诗予得四首·其二
作者：朱彝尊
朝代：清
体裁：古风

槭槭霜叶鸣，皎皎霜月白。岂期深山中，乃有不速客。将无御风行，吹落大小翮。手持竹如意，并坐万古石。举杯斟酌之，酒户笑连擘。东林钟鱼声，相荅永今夕。
秋杪同周王李龚邵舍弟从子游摄山是夕包曹适至际晓周览山曲信宿乃还图为行看子各纪以诗予得四首·其四
作者：朱彝尊
朝代：清
体裁：古风

山游逾信宿，未能极深窈。我仆迎路隅，揭步出丛筱。比丘指双松，纪年千岁少。何人植此树，毋乃明僧绍。摩挲舍宅碑，风迹尚未杳。王郎妙山水，能事擅江表。试画偕游朋，烟液信昏晓。经营殚意匠，改月庶能了。
秋杪同周王李龚邵舍弟从子游摄山是夕包曹适至际晓周览山曲信宿乃还图为行看子各纪以诗予得四首任孝廉以家酿苦酒见贻赋诗志谢效孟东野体即送其还高密三首·其一
作者：朱彝尊
朝代：清
体裁：古风

步兵游竹林，左徒吟江潭。思古憔悴人，舍酒何所耽。东海任公子，遗家酝一甔。味苦炎上作，色黝封中涵。一酌我颜赭，再酌我身酣。三爵矧多又，醉枕南窗南。自哂同蓼虫，食苦翻知甘。
秋水十韵
作者：朱彝尊
朝代：清
体裁：五言排律

郭外湖新涨，天边暑乍归。牵罾移荻岸，系缆到柴扉。桥影中流小，人烟极浦稀。家家采菱角，处处落莲衣。渡口迷村店，潮痕验钓矶。鱼标林际短，蟹火夜深微。柳近浮萍埽，枫兼断苇飞。避矰鸿雁下，侵垄稻粱肥。梦稳扁舟在，乡遥旧雨非。殷勤报鸥鸟，伴我共忘机。
秋泾行示吴秀才
作者：朱彝尊
朝代：清
体裁：古风

秋泾水上有，落帆短亭子。渡头横跨百尺桥，蟹舍渔村合成市。吴郎门对泾水流，花南有堂北有楼。吾来襆被过信宿，三日五日常淹留。泔鱼倒腊瓮，量酒倾新篘。君诗老苍赋温丽，有才如此翻不第。芦帘纸阁历岁年，稚子蓬头妇椎髻。妇为吾妹子吾甥，薄田泾上粗可耕。埽除肯作一室计，汗漫宁为千里行。相怜童稚情亲早，旅食京华吾潦倒。昨者有客来武阳，传说容颜君不老。人生六十犹未衰，樽前只合开怀抱。何况骚人届初度，灯火上元时最好。歌长歌，书草书，知君发函伸纸还轩渠。吾今妻子返里闾，明年归乘觳觫车。君还秋泾定何日，相期近结比邻居。
秋浦
作者：朱彝尊
朝代：清
体裁：六言诗

秋浦沙寒鹭浴，敬亭山暝云流。何处吹来片雨，回风正湿邻舟。
秋霁·严子陵钓台
作者：朱彝尊
朝代：清
体裁：词

七里滩光，见拥树归云，石壁衔照。渔火犹存，羊裘未敞，只合此中垂钓。客星曾老。算来无过烟波好。况有个、偕隐市门，仙女定娟妙。当此更想，去国参军，白杨悲风，应化朱鸟。翠微深、鸬鹚飞处。半林茅屋掩秋草。历历舵楼人影小。水远山远，君看满眼江山，几人流涕，把莓苔埽。
秣陵
作者：朱彝尊
朝代：清

秣陵城阙暮云封，估客帆樯落日逢。万里星霜沙塞雁，五更风雨掖门松。长江铁锁空千尺，大道朱楼定几重。此夕愁人听鼓角，惊心不似景阳钟。
秦楼月
作者：朱彝尊
朝代：清

春眠足，画楼十二屏山六。屏山六。柔波不断，远峰难续。庭前种尽相思木，机中织就相思曲。相思曲，看朱成碧，视丹如绿。
秦楼月
作者：朱彝尊
朝代：清
体裁：词

风萧萧。夕阳古岸卢沟桥。卢沟桥，沙回小市，柳折长条。谁家红袖扬轻绡，暮尘十里车遥遥。车遥遥，银灯翠被，何处今宵。
秦楼月·吹笙
作者：朱彝尊
朝代：清
体裁：词

凉烟翠。银河潋滟光垂地。光垂地。小楼一曲，月华如水。排成凤翅声初递。听残鹅管君须记。君须记。风帘卷处，那人双髻。
秦楼月·春思
作者：朱彝尊
朝代：清
体裁：词

风飔飔。桃红李白花参差。花参差。枝条郁郁，淑景迟迟。青楼珠箔天之涯。清风明月遥相思。遥相思。重吁累叹，识者其谁。
秦楼月·食金豆
作者：朱彝尊
朝代：清
体裁：词

桔田秋。吴侬摘处霜花浮。霜花浮。玉盘的历，偏惹闲愁。酒阑烛暗罗衾帱。手香夜半潜相投。潜相投。十年旧事，忽到心头。
积雨八首·其一
作者：朱彝尊
朝代：清
体裁：七言绝句

自从甲子春来雨，四月从无三日晴。薄暮东风吹转急，泊舟小水看潮生。
积雨八首·其七
作者：朱彝尊
朝代：清
体裁：七言绝句

芍药酴醾不到瓶，园荒六枳户常扃。吴蚕已是三眠候，桑叶依然陌上青。
积雨八首·其三
作者：朱彝尊
朝代：清
体裁：七言绝句

没尽荷花紫草田，茭池新水芋陂连。畏寒不独衰翁甚，年少冬衣未拆绵。
积雨八首·其二
作者：朱彝尊
朝代：清
体裁：七言绝句

水木阴阴夏尚寒，桑枝风戾几曾乾。莫愁著屐冲泥远，小舫撑过绣鸭滩。
积雨八首·其五
作者：朱彝尊
朝代：清
体裁：七言绝句

乌篷夜拄钓船坊，晓起水添三尺强。欲觅园花查上舍，但愁横涨板桥妨。
积雨八首·其八
作者：朱彝尊
朝代：清
体裁：七言绝句

楝花信后犹凝紫，梅子枝头尚未黄。枉费祈晴丙丁帖，杀风雨至转颠狂。
积雨八首·其六
作者：朱彝尊
朝代：清
体裁：七言绝句

荷叶新抽一丈茎，柴门䞟涨到矶平。黄鹂粉蝶不相见，唯听鹁鸠逐妇声。
积雨八首·其四
作者：朱彝尊
朝代：清
体裁：七言绝句

猫头笋夹白版扉，麂眼篱绽黄蔷薇。绿阴门巷午风起，吹遍杨花总不飞。
积雨寄贺秀才
作者：朱彝尊
朝代：清
体裁：七言绝句

堂坳阶面蔟青莎，鸠妇呼来又出窠。说与江南贺梅子，今年暑雨者边多。
程侍郎江山卧游图
作者：朱彝尊
朝代：清
体裁：古风

启祯之际南北派，书有董米画崔陈。青溪先生起夺席，二者并妙称绝伦。一水一石弗漫与，尺幅价值双乌银。今观此图著色老，笔与黄鹤山樵亲。苍茫又类井西作，林霏晻霭泉洄沦。近来仿古求貌似，叠石紬碎添苔匀。先生画意不画象，驱使二子穷其神。云霞石淙开四面，一一鼠尾丁头皴。山根木阁看最好，安得买断居河漘。四门博士重手泽，请我跋尾岁在寅。其冬偷儿凿我壁，室无泉布床无茵。惟存文史五千卷，手摩插架揶□频。此图几失幸不失，留置爱玩绵冬春。朝来洒墨赋长句，书报博士迟无嗔。
立春日同李十九饮孙少宰蛰室有怀曹侍郎在里
作者：朱彝尊
朝代：清
体裁：五言律诗

七度辛盘会，他乡岁岁殊。未知今夕宴，得与故人俱。舞鹤喧庭榭，飞花洒画图。因怀锄菜叟，万里隔春芜。
立秋后一夕同眭俞朱缪集屠斋
作者：朱彝尊
朝代：清
体裁：五言律诗

凉风吹细雨，萧瑟度庭阴。把袂来何暮，当杯夜已深。天边同落魄，江上独愁心。谁念新亭泪，飘零直至今。
竹崎关
作者：朱彝尊
朝代：清
体裁：六言诗

溪渔树厎输税，关吏津头算缗。纵有僧楼药院，日长吟眺何人。
竹帘
作者：朱彝尊
朝代：清
体裁：五言律诗

吴船初解缚，燕市喜重编。一线条条直，双钉户户悬。钩时教燕去，疏处恐蝇穿。布幔旋催换，秋风又一年。
竹炉联句
作者：朱彝尊
朝代：清
体裁：古风

西神峰连延，龙角汍泉喷。桑苧次水经，第较中泠逊。山僧寡营役，谷饮遂夙愿。跏趺长松根，风来耳垂鬗。都篮选茶具，一一细莎顿。舍彼陶冶工，截竹等辫韏。附以红泥团，其修仅扶寸。坎上离于中，下乃利用巽。微飘飕飕入，活火燄燄焌。初聆桧雨喧，渐见鱼眼睔。紫笋舒萌尖，乍点汤色嫩。王郎穿竹过，爱接支许论。解带磐石间，素瓷迭相劝。欣然惬所遇，伸纸随染渲。濛濛岩亭瀑，历历水田畈。短短茅覆屋，茸茸荻抽虇。桥攲乃有路，门辟或无楗。林壑虽未深，埃壒颇已远。流传盛新咏，群雅足彝宪。或为篆籀隶，若盉鬲敦鬳。或为真行草，若繇靖羲献。穆如清风作，举一可当万。呜呼百年来，精庐窟貙獌。曩时所珍物，零落委荆蔓。吾家纑塘侧，想兹恒缱绻。形模授巧匠，高下仿遗楥。所惜七尺图，虑为尘土坌。开箧逢故人，辍赠得右券。羊脂镂躞玉，兽锦束腰絭。譬诸延平津，剑合始无恨。俄惊邻笛悲，永叹壑舟遁。萧条黄公垆，歌哭与俗溷。是物睹者希，五都绝市贩。今年吴船来，载自潞沙堰。徙置青藤阴，旅话破幽闷。质比莲芍轻，形嗤石鼎钝。小勺分宫时，头纲试瓯建。忽忆秋水生，乘此风力健。逝将挂席归，耦耕师下噀。毋令石床空，兼使夜鹤怨。
竹簟
作者：朱彝尊
朝代：清
体裁：五言律诗

六尺蕲春簟，绳床卧最便。纹同曲尘水，滑比砑光笺。摊饭宜三伏，看棋判一年。物微休弃置，归载潞沙船。
笛家·题赵子固画水墨水仙
作者：朱彝尊
朝代：清
体裁：词

亡国春风，故宫铅水，空馀芳草，冷花开遍江南岸。王孙老矣，文采风流，墨池笔婿，泪痕都染。帝子含颦，洛灵微步，宛在中洲半。怅骚人、未经佩，徒艺楚英九畹。缭乱。一丛寒碧，生烟疏雨，随意攲斜，鹅绢蝉纱，寄情悽惋。尚想白石，兰亭遗事，逸兴千秋如见。岂似吴兴，君家承旨，蕃马风尘满。纵自署、水晶宫，怕有鸥波难洗。
简宋观察
作者：朱彝尊
朝代：清
体裁：七言律诗

今年燕台数雨雪，雪晴九陌吹回风。欲鸣不鸣曷旦鸟，得过且过寒号虫。茸裘已敝库尚典，浊酒苦贵樽长空。故人念我傥分赠，蓟门白炭盘山菘。
简陈秀才
作者：朱彝尊
朝代：清
体裁：五言绝句

几日秦嘉去，应留赠妇篇。盘龙明镜好，双笑玉台前。
篁步
作者：朱彝尊
朝代：清
体裁：五言律诗

江皋有篁步，地似果园坊。渐远鱼虾市，真成橘柚乡。株株当暑绿，颗颗入秋黄。输与村夫子，经冬自在尝。
篷轩落成曹方伯招饮纳凉即席分韵
作者：朱彝尊
朝代：清
体裁：五言律诗

卷幔溪光夕，开轩露气澄。参差交月树，升降护风灯。幕府容疏放，蛮天罢郁蒸。南园多胜友，况挹酒如渑。
粝山桥观涨
作者：朱彝尊
朝代：清
体裁：五言律诗

重阳连夜雨，初日汎层波。不上濠梁望，安知秋水多。淹留攀橘柚，想像驾鼋鼍。北渚漫愁思，佳期奈别何。
紫溪道中二首·其一
作者：朱彝尊
朝代：清
体裁：七言绝句

笋皮盖屋类团焦，留客依然酒旆招。只恐夜来风雨至，杖藜扶过紫溪桥。
紫溪道中二首·其二
作者：朱彝尊
朝代：清
体裁：七言绝句

新添十亩种荷田，也向山根吐细泉。料得村娃无棹曲，秋来不用采香船。
紫藤花下作
作者：朱彝尊
朝代：清
体裁：古风

首夏花信终，月闰又开朔。湿云来远岑，密雨溜斜桷。虽违登览兴，且喜氛垢濯。轴帘纳馀清，叩户鲜重较。瓯香碾新团，滴古濡散卓。虚斋憺无事，晚霁意萧邈。高萝何年植，老干惜崩剥。杪春发新条，青翠才一搦。有如荔含苞，又若鸟破㲉。笼阴忽盖瓦，落格渐成幄。五髻璎珞垂，群玉玲珑琢。荣悴迭后先，土膏异丰确。幽赏人未齐，暖游蜂已觉。将寻绦铃护，毋使雀豹啄。写生画史为，配馔食经学。故乡南湖南，风景别燕涿。浓阴压两岸，虺蔓埽船角。鸥凫杂坐卧，虾蚬恣捞捉。何为久滞淫，来往昧鸠鸴。酒罢花亦残，拥衾归梦数。
紫藤花下醉歌同查上舍弟嗣瑮赋
作者：朱彝尊
朝代：清

客舍紫藤长数寻，镺蔓年多半枯槁。往岁丰茸茎太密，花事去春翻草草。今年二月呼图丁，三百铜钱费除扫。虽然芟后花较迟，渐见含苞同蕨脑。檐牙朽株换棚格，井床新汲传栲栳。？？低垂香细细，游丝不动日杲杲。钩帘忽惊啅雀去，仰面生憎土蜂抱。越州老酒吴船来，小榼偏提恣倾倒。头衔久矣脱朝簿，那问冬冬鼓昏早。惜哉筋力日已疲，惟有花前不知老。停杯还忆故乡路，乱水穿沙入裴岛。千章古木藤缠身，飘落繁英满衫袄。明年期尔横涨桥，柔橹呕哑拨萍藻。绿阴共听黄栗留，醉卧橛头船更好。
紫藤花下醉歌同查上舍弟嗣瑮赋
作者：朱彝尊
朝代：清

客舍紫藤长数寻，镺蔓年多半枯槁。往岁丰茸茎太密，花事去春翻草草。今年二月呼图丁，三百铜钱费除扫。虽然芟后花较迟，渐见含苞同蕨脑。檐牙朽株换棚格，井床新汲传栲栳。𦋏𦌊低垂香细细，游丝不动日杲杲。钩帘忽惊啅雀去，仰面生憎土蜂抱。越州老酒吴船来，小榼偏提恣倾倒。头衔久矣脱朝簿，那问冬冬鼓昏早。惜哉筋力日已疲，惟有花前不知老。停杯还忆故乡路，乱水穿沙入裴岛。千章古木藤缠身，飘落繁英满衫袄。明年期尔横涨桥，柔橹呕哑拨萍藻。绿阴共听黄栗留，醉卧橛头船更好。
紫藤花下醉歌同查上舍弟赋
作者：朱彝尊
朝代：清
体裁：古风

客舍紫藤长数寻，镺蔓年多半枯槁。往岁丰茸茎太密，花事去春翻草草。今年二月呼园丁，三百铜钱费除埽。虽然芟后花较迟，渐见含苞同蕨脑。檐牙朽株换棚格，井床新汲传栲栳。��低垂香细细，游丝不动日杲杲。钩帘忽惊啅雀去，仰面生憎土蜂抱。越州老酒吴船来，小榼偏提恣倾倒。头衔久矣脱朝簿，那问鼕鼕鼓昏早。惜哉筋力日已疲，惟有花前不知老。停杯还忆故乡路，乱水穿沙入裴岛。千章古木藤缠身，飘落䋣英满衫袄。明年期尔横涨桥，柔橹呕哑拨萍藻。绿阴共听黄栗留，醉卧橛头船更好。
繇丹枫驿晓行大雪度青云岭桃花隘诸山暮投丽水舟中三首·其一
作者：朱彝尊
朝代：清
体裁：五言律诗

晓发丹枫驿，微茫出远郊。月斜吹积雪，风急烧黄茅。断岭羊肠折，寒沙虎迹交。军麾犹未靖，何处得安巢。
繇丹枫驿晓行大雪度青云岭桃花隘诸山暮投丽水舟中三首·其三
作者：朱彝尊
朝代：清
体裁：五言律诗

峻岭行还出，愁人迹转孤。饥寒催暮日，风雪遍穷途。土锉须同燎，金刀可剩沽。莫辞舟楫小，今夜宿江湖。
繇丹枫驿晓行大雪度青云岭桃花隘诸山暮投丽水舟中三首·其二
作者：朱彝尊
朝代：清
体裁：五言律诗

隘口屯师日，功臣汗马劳。空山无赤帜，废垒但黄蒿。乱插繁花尽，千盘细路高。繇来设险地，未必尽神皋。
红娘子·正月十三日夜，同毛子霞、张登子集王湛求方伯斋中
作者：朱彝尊
朝代：清
体裁：词

桑落甘如蔗，齐向樽中泻。北斗春回，西堂烛腻，沉沉此夜。唤薛家车子近前歌，胜名倡謇姐。才把乡愁卸，又早春愁惹。绕陌香尘，横汾花月，东风台榭。莫匆匆上马且衔杯，任钿车归也。
红娘子·绯桃
作者：朱彝尊
朝代：清
体裁：词

露井繁英积。香径游丝织。宿雨犹含，暖波频漾，短墙愁隔。记少年、寻到赤阑桥，得仙源消息。最恨东风急。飘上春泥湿。易掩重门，难逢人面，断肠空忆。便浣花笺纸染轻红，也无他颜色。
红娘子·袖薄吹香过
作者：朱彝尊
朝代：清

袖薄吹香过，发重萦鬟亸。压众风流，倾城色笑，趁时梳裹。惯新诗咏罢少人知，一篇篇教和。别泪看频堕，密约何曾果。七夕星河，中秋院落，上元灯火。悔当时花月可怜宵，镇相逢闲坐。
红桥
作者：朱彝尊
朝代：清
体裁：七言绝句

春芜小雨满城隈，茅屋疏篱两岸开。行到红桥转深曲，绿杨如荠酒船来。
纪梦作
作者：朱彝尊
朝代：清
体裁：古风

北山叟卜南山宅，言归北山人不识。山家黑犬两耳黄，独木桥边吠行客。柴门之下水淙淙，枳篱以外花茸茸。偶然鞭犬失青竹，化作羊须一白龙。
纳腊侍卫挽诗六首·其一
作者：朱彝尊
朝代：清
体裁：五言律诗

骤听黄鸡唱，惊随白马来。百年嗟辍瑟，五日尚衔杯。泉下知安往，人间信可哀。退朝怜相国，封箧忍重开。
纳腊侍卫挽诗六首·其三
作者：朱彝尊
朝代：清
体裁：五言律诗

出塞同都护，论功过贰师。华堂属纩日，绝域受降时。悽恻传天语，艰难定月氏。敛魂犹未散，消息九京知。
纳腊侍卫挽诗六首·其二
作者：朱彝尊
朝代：清
体裁：五言律诗

通籍题毡笔，承恩改鹖冠。射乌天一笑，走马路千盘。禁直昏钟入，廊餐午箭残。伤心倚闾望，东第少归鞍。
纳腊侍卫挽诗六首·其五
作者：朱彝尊
朝代：清
体裁：五言律诗

主客披图得，云烟过眼谙。吟花成绝笔，听雨罢深谭。画里韶颜在，樽前绮语耽。凭将肠断句，流转到江南。
纳腊侍卫挽诗六首·其六
作者：朱彝尊
朝代：清
体裁：五言律诗

别悔从前易，途伤此日穷。回肠歌哭外，搔首寂寥中。迹埽孤生竹，枝摧半死桐。自今观物化，不诋释门空。
纳腊侍卫挽诗六首·其四
作者：朱彝尊
朝代：清
体裁：五言律诗

屈指论交地，星终十二年。斯人不可作，知已更谁怜。翠渐深门柳，红仍腻渚莲。旧游存益少，悽断小亭前。
绕门山
作者：朱彝尊
朝代：清

修途缘广隰，川暝高烟平。迢迢前山路，落日西林明。舍舟复登陆，慰我岩壑情。斧斤山林外，白石丁丁鸣。危梯悬木杪，幽谷闻人声。阴晴古壁暗，高下苍崖倾。或见山火出，时闻猿鸟惊。平看雷雨黑，下视源潭清。微风吹素浪，日夕沄沄生。山田足禾黍，水石明柴荆。何年此幽栖，深谢世上名。无为在城市，戚戚多所营。
给事弟宅席上观倒刺四首·其一
作者：朱彝尊
朝代：清
体裁：七言绝句

雪后风灯燄燄寒，云韶旧部走伶官。一双手技从容入，胜舞银貂小契丹。
给事弟宅席上观倒刺四首·其三
作者：朱彝尊
朝代：清
体裁：七言绝句

杯槃畅舞踏红绡，高下冰瓷烛一条。不是羊家张静婉，如何贴地转纤腰。
给事弟宅席上观倒刺四首·其二
作者：朱彝尊
朝代：清
体裁：七言绝句

洞庭橘酒注双瓶，老去繁弦不厌听。为语参军休打鹘，冲筵唤出李青青。
给事弟宅席上观倒刺四首·其四
作者：朱彝尊
朝代：清
体裁：七言绝句

琵琶铁拨自西凉，十四筝弦三足床。街鼓鼕鼕催不去，更翻一曲玉娥郎。
绝塞
作者：朱彝尊
朝代：清
体裁：五言律诗

绝塞冲寒起，妖星逼岁除。几时离毕昴，三见改蟾蜍。我友官中禁，忧时独上书。由来天道远，垂象果何如。
绮罗香 其一 康熙丁丑六月，舍南池上红莲作并头花，赋以纪异
作者：朱彝尊
朝代：清
体裁：词

蕙草连葩，兰英并蒂，惯在贫家盆瓮。谁料今番，双头水芝看涌。交卮劝、金叵罗深，画轴展、玉丫叉重。笑庄窝、半亩平池，翻赢三十六陂种。溪亭容我小住，那费桃根桃叶，隔江迎送。卧稳风前，一任冷香吹梦。愁遮了、叶底难扶，描不到、花心齐动。除非唤、薛夜来过，绣成针七孔。
绮罗香 其二 康熙丁丑六月，舍南池上红莲作并头花，赋以纪异
作者：朱彝尊
朝代：清
体裁：词

杨柳阴中，菰蒲雨外，一柄犀株通体。并著花房，宛似仙娥双髻。算只有、蜀苣同心，祗认得、峰桐连理。又争如、水佩风裳，嫣然交影镜香里。约开渚蘋汀蓼，恣与纤鳞队队，闹红游戏。第一轻舟，莫放采香人舣。浑不管、翠蝶衣翻，生怕是、绿云风起。问沙面、头白鸳鸯，旧来曾见几。
绮罗香·和宋牧仲别驾咏萤
作者：朱彝尊
朝代：清
体裁：词

挟火难温，侵星易坠，留佛井梧檐树。傍牖依阑，暗里惯窥人住。浑不辨、鬓雾残妆，又何况、袜尘纤步。际新凉、团扇初闲，轻罗扑付小儿女。葳蕤深锁院静，携照相思锦字，练囊缝取。凭仗微风，方便更教飞去。逗屋角、蛛网圆丝，避叶心、豆花斜雨。态意向、月黑池糖，夜阑高下舞。
绮罗香·玉兰
作者：朱彝尊
朝代：清
体裁：词

红木棉苞，紫辛夷襆，讵胜缟衣霜袂。雪不封条，但向花房凝缀。露一簇、碧牡丹芽，少几点、翠梧桐子。笑依然、玉树陈宫，胭脂肯浣井中水。佳辰才过上巳，说与采兰人道，休寻溱洧。第一瑶台，月姊交光相对。便著雨、转觉珑松，惯临风、几曾憔悴。似搓酥滴粉张浓，唤来深院里。
绮罗香·赠沈融谷纳妾
作者：朱彝尊
朝代：清
体裁：词

十斛量珠，千丝结网，枉说倾城难致。选得闲房，略与柘西相似。书乍报、翠羽枝边，人已在、玉梅檐底。问携来、百福香奁，银钩多少卫娘字。龙吟新曲传遍，想出鸳鸯浴处，青铜无腻。此日双头，只有粉莲堪拟。但点染、一镜春山，漫商量、五湖秋水。也须胜、半萼灯花，夜寒偎绣被。
缙云杂诗十首 其一 吏隐山
作者：朱彝尊
朝代：清
体裁：五言绝句

隐吏昔山栖，留题有真迹。将寻好奇人，结茅看青壁。
缙云杂诗十首 其七 恶溪
作者：朱彝尊
朝代：清
体裁：五言绝句

恶溪无行舟，高下惟乱石。溪中玳瑁鱼，可以荐嘉客。
缙云杂诗十首 其三 忘归台
作者：朱彝尊
朝代：清
体裁：五言绝句

连山积翠深，白石空林广。落景不逢人，长歌自来往。
缙云杂诗十首 其九 积翠亭
作者：朱彝尊
朝代：清
体裁：五言绝句

孤亭云木暝，众壑哀猿啸。空翠湿衣裳，夕阳忽来照。
缙云杂诗十首 其二 洼樽石
作者：朱彝尊
朝代：清
体裁：五言绝句

不用青荷叶，何须白玉杯。洼樽山上石，醉客有千回。
缙云杂诗十首 其五 天际楼
作者：朱彝尊
朝代：清
体裁：五言绝句

高楼上浮云，故人曾此住。何处问归舟，惟见云中树。
缙云杂诗十首 其八 仙岩寺
作者：朱彝尊
朝代：清
体裁：五言绝句

咫尺仙岩寺，云峰望转亲。夕阳钟磬发，犹有未归人。
缙云杂诗十首 其六 西岩
作者：朱彝尊
朝代：清
体裁：五言绝句

朝闻谷口猿，暝宿崖上月。夜久天风吹，西岩桂花发。
缙云杂诗十首 其十 桂山
作者：朱彝尊
朝代：清
体裁：五言绝句

苍苍桂之树，树下幽人语。山中正可留，惆怅王孙去。
缙云杂诗十首 其四 罗鸥滩
作者：朱彝尊
朝代：清
体裁：五言绝句

滩上群鸥鸟，还应日日来。来时看野老，百过莫相猜。
罗浮蝴蝶歌
作者：朱彝尊
朝代：清
体裁：古风

尔雅释虫名蝴蝶，置不录之虫。岂无知小大各有族，小者挞末产江东，大者乃在朱明曜真之天岩洞中。当其物化初，天与形不同。蛮云华首紫，海日榑桑红。游禽五色讵敢啄，满身香雾花濛濛。仙之人子拍手笑，爱尔翩翩特娟妙。或云葛翁衣，或云麻姑裙，二者传说徒纷纷。入秋倦飞丝乍罥，叶厎风摇满山茧。垂虹亭长手拄即栗条，去年踰岭寻铁桥。归来雪滩才卸驮，分我蝶茧刚一个。留之十旬凤子生，曲腰短足相搪撑。竖双眉，张两翅，轻于吴绡薄于纸。对神光之陆离骇，赋质之倜诡我思。此蝶放之四百三十二峰前，餐英嚼蕊恣欢妍。何难大似车轮然，我今纵之出帘柙，可惜不谙饲花法。云母扇，丹霞衣，嗟尔万里安得归。文章枉使负奇色，不及灰黄粉墨，野蛾高下东西飞。
罥马索·送崔二再游黔中，兼讯李斯年。
作者：朱彝尊
朝代：清

玉骢嘶，须把青丝罥他住。燕歌易酒，莫辞今夕离亭聚。浮云一望，绿波千里，满目销魂江淹赋。计落花时节黄陵，楚竹湘烟响柔橹。行旅，罗施天末，木瓜金筑，且伴参军作蛮语。乱水孤舟逢人少，惟有冷猿昏雨。南寻李白，问讯何如？为报频年相思苦。道故人别来时卷，总是人间断肠句。
羊城客舍同万严陈薛醉赋
作者：朱彝尊
朝代：清
体裁：古风

客舍所居堂，胜侣时相求。兴来携手一展眺，恍如孙楚之酒楼。楼头取酒恣驩谑，远胜十千宴平乐。海寺钟声风末闻，江城帆影樽前落。夕阳飘忽晴满林，须臾急雨来庭阴。蛮天五月不知暑，座客相看寒已深。我本芦中人，易下新亭泪。莫辞鲁酒薄，拚作高阳醉。出亦复苦愁，入亦复苦愁。黄河之清不可俟，何用长怀千载忧。陈拾遗，严夫子，罗浮四明两道士。意气宁从杯酒生，文章本是千秋事。况今生涯羁旅中，时危得不悲途穷。丈夫三十不自立，一身漂泊随秋蓬。虽未白头成老翁，当前有酒且痛饮，明朝岐路仍西东。
羚羊峡
作者：朱彝尊
朝代：清

泠泠高峡水，际晓烟光微。一闻征桡发，宿鸟皆惊飞。浦树既迢迢，山云亦依依。溪回修竹静，日出行人稀。双崖信奇峻，屹立如重围。猿猱相叫啸，水石湛清辉。遂令游子心，万里亦忘归。林栖如可得，愿息汉阴机。
耳疾示王周二上舍
作者：朱彝尊
朝代：清
体裁：古风

我齿未七十，恒苦两耳充。患此已三年，入秋辄内讧。始焉轮湿湿，既乃气爞爞。床下骇斗牛，门前失吠狨。有如两豆塞，难使五药攻。因之日静坐，物理究初终。是非始听闻，褒贬将安穷。属恒第自苦，察察尔何功。谗柄变白黑，治道淆污隆。君子天地闭，小人地天通。世事付一聩，葆我以太冲。免慑丧匕雷，免惊攧鹞风。人劳我则逸，美疢丁我躬。相法十七家，不容麦者丰。况若封丸泥，宁非富家翁。比邻有二子，相怜病适同。袖如顾我笑，子论讵发蒙。耳者心之候，其穴名听宫。其神字幽田，其用在司空。子今勤著书，不异五经筒。有时议纷纶，讲席相磨砻。说诗匡丞相，解经戴侍中。无人为画字，子将焉折衷。主人作而叹，何术返我聪。客云古方法，社酒能治聋。来朝海燕归，陌上赛社公。伐鼓声渊渊，割肉饱蓬蓬。吾侪试往祈，泥饮等暍虹。按节舞丽娟，安歌走明童。三人共顾曲，其乐也融融。
聒龙谣·雪
作者：朱彝尊
朝代：清
体裁：词

密比花繁，轻嫌絮重，一半斜侵帘户。淡抹墙腰，似月棱初吐。才飘堕、冻雀声中，又压倒、早梅开处。纵旗亭、腊酿堪沽，已迷却、板桥路。飕风紧，乱云低，见泼墨点点，林鸦催暮。一丝渔艇，料今番归去。讶光寒、入夜翻明，渐洒急、听窗如雨。问隔江桃叶桃根，尚能来否。
聒龙谣·龙虱
作者：朱彝尊
朝代：清
体裁：词

雨黑南溟，烟黄北户，惯候潮痕昏晓。倦羽飞来，被湿沙黏了。何尝见、蝜蝂尘生，又压倒、蛣蜣香抱。待红丝、缀上钗头，又输与，缅虫小。鲛人市，蜑人船，过十里五里，酒人腾笑。刀砧唤住，擘珠娘纤爪。算加恩、簿子须添，辨异味、食经重草。讶刘郎，学豢龙时，不曾扪到。
联句题王处士画折枝红豆图
作者：朱彝尊
朝代：清
体裁：五言排律

吴赤乌年寺，相思子一丛。叶参双塔外，花艳八门东。照影清溪水，题诗白石翁。瓯香茶灶熟，径转曲车通。结实收新雨，调禽付短童。经行消昼日，开谢几春风。惠子居相近，王郎画最工。偶然濡淡墨，率尔变轻红。破萼夭桃似，披图束笋同。已无枯树在，长恨旧垆空。赖有淋漓笔，能移造化功。祗应悬素壁，吟赏小轩中。
胥口
作者：朱彝尊
朝代：清
体裁：五言律诗

胥口如绳直，吴船比屋高。往来陵雨雪，歌笑涉波涛。浅碧摇新柳，夭红露小桃。近年浮宅惯，未觉此身劳。
臣里
作者：朱彝尊
朝代：清
体裁：五言律诗

臣里东家子，生来十指柔。已矜能挟瑟，不自解梳头。蜡泪挑珠凤，风帘控玉钩。日长消午梦，斗草及春游。
自沂水至大岘山作
作者：朱彝尊
朝代：清
体裁：七言绝句

征衣莫浣泪痕斑，五载辞家尚未还。目送燕鸿南去尽，计程翻度穆陵关。
自渔浦挂席至富阳二首·其一
作者：朱彝尊
朝代：清
体裁：七言律诗

艑郎唱橹雨初消，突起东风送客�。百里晴山低似屋，一江新水健于潮。得携老伴无拘束，纵是贫游未寂寥。况有月波春瓮在，隔船不乏酒人招。
自渔浦挂席至富阳二首·其二
作者：朱彝尊
朝代：清
体裁：七言律诗

江山小船急浪冲，疾若鸷鸟凌霜冬。湾环忽转赤亭岸，俄顷不见南高峰。鲥鱼出网白尾尾，乌桕夹路青茸茸。井西道人画不得，暖翠浮岚如此浓。
自焦石塘抵铅山河口两岸石山狞劣上无寸土尺木查孝廉作诗嘲之赋以解嘲
作者：朱彝尊
朝代：清
体裁：古风

铅山山肩排，一一赴湖口。鹘囵象覆釜，巨石坚不剖。跻攀断僧蹊，左右绝林薮。岂惟质钝闷，兼亦状粗丑。画师皴法穷，相对俱束手。道书纪名山，藏之大小酉。每因洞壑深，必使列仙守。兹为百灵弃，动植无一有。乃知造化心，下视等刍狗。宜取见者憎，献嘲自我友。吾试为解嘲，赋形良亦偶。美石多自残，斧斤或先受。高者砻作碑，下者洼作臼。汝以顽得全，庸庸福反厚。喻物材不材，此理本庄叟。
自禁垣徙居宣武门外
作者：朱彝尊
朝代：清
体裁：五言绝句

诏许携家具，书难定客踪。谁怜春梦断，犹听隔城钟。
自赣州至南安滩行口号二首·其一
作者：朱彝尊
朝代：清
体裁：七言绝句

郁孤台下水嘈嘈，南去轻舟未易操。滩响逆流三百六，篙师那得万张篙。
自赣州至南安滩行口号二首·其二
作者：朱彝尊
朝代：清
体裁：七言绝句

且挂风帆溯急流，船人劝客莫深愁。只应预想归程乐，柔橹呕哑下吉州。
舍弟远访东瓯喜而作诗
作者：朱彝尊
朝代：清
体裁：五言律诗

急难逢令弟，访我自江东。顿喜羁愁豁，兼闻道里通。晴江空翠里，春草乱山中。知汝南来日，西陵定遇风。
舟中望庐山
作者：朱彝尊
朝代：清
体裁：古风

昔予志名山，梦寐五老峰。今兹远行迈，舟楫欣来逢。中流望员阙，隐见金芙蓉。空翠非一色，飞云渺千重。历历涧中水，青青崖上松。所嗟限于役，策杖谁相从。空愁石梁在，缅怀虎溪踪。岩栖不得遂，惆怅东林钟。
舟中望柯山
作者：朱彝尊
朝代：清

朝光丽华薄，清川荡浮澜。舣楫临江皋，流目肆遐观。丹葩眩重谷，素云冒层峦。我行既迟回，顾景多所欢。青林翳岩桂，香风过崇兰。空亭邈孤高，修竹自檀栾。缅怀古之人，知音良已难。
舟中望柯山
作者：朱彝尊
朝代：清
体裁：古风

朝光丽华薄，清川荡浮澜。舣楫临江皋，流目肆遐观。丹葩眩重谷，素云冒曾峦。我行既迟回，顾景多所欢。青林翳岩桂，香风过崇兰。空亭邈孤高，修竹自檀栾。缅怀古之人，知音良已难。
舟次平望驿
作者：朱彝尊
朝代：清
体裁：五言律诗

舟人争利涉，日夕更扬舲。一水分平望，群山接洞庭。风来潮约约，烟积雨冥冥。愁听严更发，中宵尚未宁。
舟次彭泽悼万孝廉
作者：朱彝尊
朝代：清
体裁：五言律诗

涕泪千秋在，田园万事非。悲风彭泽柳，宿草首阳薇。但有青蝇吊，虚传白鹤归。秣陵书不远，何处觌音徽。
舟经震泽
作者：朱彝尊
朝代：清
体裁：五言律诗

泽国东南远，楼船旧荷戈。明霞开组练，恶浪走蛟鼍。横海将军号，临江节士歌。重来已陈迹，叹息此经过。
舟行酬王明府
作者：朱彝尊
朝代：清
体裁：古风

君从汉阳来，饮我宜城酒。酒尽沙头津吏迎，乘潮直溯钱塘口。忆别西陵各惘然，东山零雨已三年。一朝远作瀛壖吏，千里重浮夏口船。君家兄弟文章在，夙昔声名遍湖海。此去题诗孤屿亭，白云青草遥相待。我欲看山到永嘉，不辞蜡屐向天涯。谢公正有同舟兴，相与扬帆采石华。
芙蓉月·蛮府辍棹时
作者：朱彝尊
朝代：清

蛮府辍棹时，梅熟处日日阑风吹雨。无心好梦，早被行云勾住。难道今番是梦，梦里分明说与。留不得，翠衾凉，珠泪飘残蜜炬。啼鹃满山树。谢多情小鸟，劝侬归去。秋期过了，夜月寒生南浦。执手枯荷池上，宛种玉。亭东路。贪梦好，问柔魂，可曾飞度。
芦塘放鸭图为查大弟题二首·其一
作者：朱彝尊
朝代：清
体裁：七言绝句

横涨桥东宿雨残，尽驱鸭鸭出红阑。芦花两岸冷如雪，十里秋容倚桨看。
芦塘放鸭图为查大弟题二首·其二
作者：朱彝尊
朝代：清
体裁：七言绝句

鸭头老绿鸭脚黄，十十五五沿斜塘。不劳蜀郡滕昌祐，勾染一枝红拒霜。
花发沁园春·王湛求方伯招同恽含万、姚注若、周雪客诸子饮郝园
作者：朱彝尊
朝代：清
体裁：词

蜡屐山遥，浮觞溪远，爱他三径幽独。斜阳满地，苔色侵阶，人影一庭空绿。名花杜曲。开未了，秋林书屋。最好是竹里行厨，教添沙际棋局。近识风流地主，把葡萄深杯，百罚金谷。接蓠倒矣。绛炬烧残，仰见月华如烛。高城漏促。还问取，胜游须续。休嘲我马上乘船，玉鞭归也相逐。
花心动·蜻蜓
作者：朱彝尊
朝代：清
体裁：词

舞拂波光，齐上下、早是薰风池馆。蝉翼还轻，虿尾偏长，记取狐梨曾唤。钓丝爱向人前立，见几度、欲飞犹缓。花阴小、伯劳穿过，也能偷眼。点水移时款款。乍红袅菱枝，翠停荷管。卷幔凉多，傍槛晚晴，影织夕阳莎岸。有时忽上玉搔头，全不怕、佳人罗扇，纤羽响、一剪鬓云撩乱。
花犯·鸳鸯
作者：朱彝尊
朝代：清
体裁：词

曲池塘，天教付与，双栖夜深并。绿蒲分映，任梦里随波，烟外交颈。圆沙一片斜阳冷。多应睡未醒，看足了、浣衣人去，蜻蜓移钓艇。采莲渡头最愁他，清歌才起处、惊飞难定。齐浴罢，花潭下，翠牵红凝。休缘却、竹弓射鸭，还自去、空江干万顷。正好伴、水亭风槛，低垂罗袖影。
芳树
作者：朱彝尊
朝代：清
体裁：五言律诗

芳树不知名，当君阶下生。三春三月暮，一雨一番晴。看舞山芗曲，听吹玉笛声。相思人不见，终日绕花行。
苏幕遮·别王千之
作者：朱彝尊
朝代：清
体裁：词

朔云垂，霜雁过。上苑秋深，一带寒烟锁。数尽归期犹未果。无事长安，空把征衫涴。折黄花，倾白堕。又是骊歌，送客旗亭左。我泪别君君别我。莫洒临岐，留作相思可。
若耶溪
作者：朱彝尊
朝代：清
体裁：七言绝句

若耶溪头春水深，南风北风樵采音。浣纱女儿不得见，清江日暮愁人心。
苦寒行
作者：朱彝尊
朝代：清
体裁：古风

九州皆可历，何为云中居。听我歌苦寒，泣下沾衣裾。寒风利如刀，雪花大如席。重裘如束水，安问絺与绤。白日无光晶，惊沙但茫茫。舍我四方事，土室独摧藏。白登自言高，乃是太古雪。沤洟自言深，腹坚不可裂。斧冰持作糜，餔糜糜已冰。展转长宵中，晨夙不得兴。揽衣未及带，手龟血出漉。严霜割我面，哽咽不得哭。男儿可怜虫，出门思故乡。宁饮吴市酒，不乐邯郸倡。
苦旱茗饮乏水戴秀才以所蓄天泉见惠率尔赋诗
作者：朱彝尊
朝代：清
体裁：古风

浮玉山，矐两目。荆溪桥，断百渎。吾家长水口，夏至不没狗。村农鸣钲踏水车，有如赴壑之修蛇。青天无云赤日午，相与结队捞鱼虾。忽焉长水涸，水车无声泥上阁。东皋种禾禾渐焦，南山种豆枯豆苗。紫茄黄瓜半灰朽，安得旧井寒泉浇。朝来约童子，越阡度陌汲湖水，昨行五里今十里。斯时老夫出亦愁，入亦愁。躁类楚沐猴，喘似吴耕牛。既不能喝三江五湖倏倒流，又不能使龙跳蛟舞拔老湫，升斗之水何从求。戴生前一言，家有泉两瓮。须臾担仆来，打门遽相送。乐莫乐，且先尝，何减三危之露九酝浆。竹火炉，冰瓷碗。鹰觜长，雀舌短。饮罢北窗眠，月轮又新满。仰面问金波，那不丽天毕，雨滂沱。何辜今之人，忍令秃发女妭市也来婆娑。
苦热和梅都官韵
作者：朱彝尊
朝代：清
体裁：古风

于垤鹳不鸣，涉波豕潜逃。不有肤寸云，焉得阴雨膏。徒封蜥蜴瓮，未毨鸟兽毛。既乏招凉珠，讵有含风袍。良苗日以槁，莫抽分寸毫。夏畦病莫治，秋乃亡其曹。老翁愁旅食，疾首虚爬搔。广厦尚苦热，何况层楼高。
苦热联句
作者：朱彝尊
朝代：清
体裁：五言排律

苦热今年甚，幽州亦蕴蒸。久无甘雨降，惟见火云升。际夜焦烟合，经天杲日恒。高林枯白带，浅沜露丹棱。最怕冲灰洞，何须堰戾陵。河流金口腻，山翠画眉层。黑蜧潜难见，商羊舞莫凭。新畬荒稷黍，遗种虑蟊螣。雩队分行缀，祠官典故徵。力难驱旱魃，咒乃试番僧。童女双丫髻，旂竿五色缯。新妆朱箔卷，杂戏绿衣能。虹霓群情望，尘埃万目瞪。疾雷无影响，长毂但輷輘。销夏愁无策，联吟喜得朋。尽谙微径入，不待小僮应。席帽人人脱，亭栏处处凭。剧谈多野趣，苛礼必深惩。旅迹频年共，乡心触绪增。小航思划桨，精舍忆担簦。白剥乌头芡，青牵紫角菱。夕风嘶麦蚻，横港没鱼鹰。竹树浓于画，笆篱密似罾。千家花满屋，六月稻交塍。自失江村乐，翻怜毒暑仍。黄沙随扇集，白汗比浆凝。易渍床床簟，空支院院棚。担稀珠市果，价倍玉河冰。槁落含香蕊，挛拳袅格藤。暗窥蛛网缩，乾坼燕泥崩。户撤垂帘额，瓶添汲井绳。慵寻温水浴，只想冷硎登。三葛衣犹重，双丝履不胜。拨书嫌走蠹，悬拂倦驱蝇。秪觉娑拖便，谁甘褦襶称。到门防客刺，无地曲吾肱。亟买泉浇圃，同贪草藉艿。酒拚河朔饮，茶爱武夷秤。返照斜初敛，微凉暮可乘。分曹争射覆，四座百觚腾。
荅徐舍人上舍五十韵
作者：朱彝尊
朝代：清
体裁：古风

罢官卧荒村，户外可罗雀。秋风搅庭梧，意况剧萧索。凌晨屋山头，争噪两乾鹊。须臾名刺来，有客款门�。披衣出迎客，矫若云中鹤。南州名父子，文采何照灼。往偕副都公，同听清禁钥。神羊冠独峨，虎仆毫载橐。正色立朝端，吐论謇而谔。但为凤回翔，不事鹯击搏。循陔请终养，忠孝两无怍。俄焉梁木坏，吾党失矩矱。佥云令嗣贤，翰墨丽金雘。兹焉接丰采，心路快一瀹。索文表墓道，于义无可却。昔人重碑版，论文不论爵。后来世俗愚，但取官显烁。纵然头衔长，往往词冗弱。钜公即能之，亦复多伪托。谁欤辨真赝，止解速镌凿。遂令贤达人，罕载金石略。稽古墓铭工，昌黎最淩逴。柳李扬馀波，屹立鼎鎗脚。穆修衍流派，十子表东洛。文公成公后，轨范渐刊落。黄钟屏弗考，细响赏牛铎。凡聋互标榜，羊豹联一鞟。举世逐声闻，孰肯叩寂寞。君家好兄弟，蓄意勤且恪。别来再致书，邀我践宿诺。各赋诗一章，体制极雄博。缠绵思无尽，绎绎丝在篗。参差琼树枝，烂漫棠棣萼。神鹰乍脱韝，天马初卸络。书踪逼褚薛，句法压卢骆。珍物贻频仍，一一刮眼膜。香粳包绿蒲，岕片裹青箬。驼毼软胜绵，翠织暖逾貉。异锦掉鲸鱼，明灯缀珠箔。愧乏英琼瑶，何以报金错。缅惟副都公，九京不可作。吾衰笔力短，兼苦文思涸。盛美岂胜书，经月稿乃削。虽非黄绢辞，陈言务埽掠。以之勒丰碑，观者或摹拓。采摭入琬琰，异日上史阁。庶几身后名，藉以慰冥漠。春山采茶候，风烟想一壑。当浮太湖船，直抵洮滆泊。一登君子堂，欢言共弦酌。
荷花
作者：朱彝尊
朝代：清
体裁：七言绝句

梁间巢燕几曾来，灶下狸奴去不回。犹有荷花怜旧雨，年年一为主人开。
莺脰湖寄周四
作者：朱彝尊
朝代：清
体裁：五言律诗

莺脰湖边水，临流好结庐。桑麻深杜曲，鸡犬扰秦馀。红叶层层树，银花寸寸鱼。耦耕兼有伴，暇拟著丛书。
菩萨蛮
作者：朱彝尊
朝代：清
体裁：词

单情无计通兰约，瞥逢背面将衣曝。只是不回头，翻添无限愁。巢湖天际远，难卜今生见。此去几程云，知销若个魂。
菩萨蛮
作者：朱彝尊
朝代：清
体裁：词

夕阴秋远楼边笛，笛边楼远秋阴夕。矶断绿杨垂，垂杨绿断矶。雾深疑细雨，雨细疑深雾。门掩乍黄昏，昏黄乍掩门。
菩萨蛮 其一 秋日陪刘增美中丞饮冶源亭子爱其山水竹树之胜题壁四首
作者：朱彝尊
朝代：清
体裁：词

遥看一处攒云树。秋花锦石谁能数。犬吠水声中。回流映似空。绿阴生昼静。乱竹开三径。未惜马蹄遥。看余渡石桥。
菩萨蛮 其三 秋日陪刘增美中丞饮冶源亭子爱其山水竹树之胜题壁四首
作者：朱彝尊
朝代：清
体裁：词

数株门柳低衣桁。隔窗云雾生衣上。森木乱鸣蝉。溪风为飒然。吏人桥外少。处处闻啼鸟。何必武陵源。都无人世喧。
菩萨蛮 其二 秋日陪刘增美中丞饮冶源亭子爱其山水竹树之胜题壁四首
作者：朱彝尊
朝代：清
体裁：词

幽栖地僻经过少。沙头雨染斑斑草。随意坐莓苔。清风松下来。鍊金欧冶子。但有寒泉水。临眺独铸躇。当看越绝书。
菩萨蛮 其四 秋日陪刘增美中丞饮冶源亭子爱其山水竹树之胜题壁四首
作者：朱彝尊
朝代：清
体裁：词

山公醉后能骑马。银鞍却覆香罗帕。回首白云多。依依奈别何。可怜游赏地。寂寂深烟里。只想竹林眠。逍遥不计年。
菩萨蛮·东莞书所见
作者：朱彝尊
朝代：清
体裁：词

佛桑花谢蕉心重，墙阴浪蹙沙文拥。何处采珠还，素馨添两鬓。生香藏肘后，琐细兼红豆。一唱摸鱼声，都来月下听。
菩萨蛮·低鬟十八云初约
作者：朱彝尊
朝代：清

低鬟十八云初约，春衫剪就轻容薄。弹作墨痕飞，折枝花满衣。罗裙百子褶，翠似新荷叶。小立敛风才，移时吹又开。
菩萨蛮·登云中清朔楼
作者：朱彝尊
朝代：清
体裁：词

夕阳一半樽前落，月明又上阑干角。边马尽归心，乡思深不深。小楼家万里，也有愁人倚。望断尺书传，雁飞秋满天。
菩萨蛮·题孙武光山南读书图
作者：朱彝尊
朝代：清
体裁：词

每嗟尘世长多事。终须拣取幽栖地。只在此山中。由来趣不同。地寒松影里。种竹交加翠。远远出人群。朝朝见白云。
菩萨蛮·题画
作者：朱彝尊
朝代：清
体裁：词

柴门流水依然在。更看绝顶烟霞外。路尽有平沙。无村不是花。身心尘外远。萧散林亭晚。一到且淹留。自由中自由。
萧山道中
作者：朱彝尊
朝代：清
体裁：五言律诗

古树参差暗，春禽旦暮鸣。东西开水市，高下筑山城。翠竹千家静，清江二月平。昔贤栖隐地，岩壑有同情。
萧萧雨·落叶
作者：朱彝尊
朝代：清
体裁：词

秋林红未足，怪酸风一片舞遥堤。任高高下下，萧萧摵摵，策策悽悽。岸觜篱根压遍，惊断草虫啼。只有苍凉月，来照鸦栖。却似游踪不定。谓当南反北，旋又东西。纵吟边倚杖，樽酒正堪携。燃茶铛、故人来否，怕空山旧径一时迷。飕飗响，怅无眠夜，听到荒鸡。
落日
作者：朱彝尊
朝代：清
体裁：五言绝句

落日衔西岭，惊沙卷北风。今年春已半，犹有未归鸿。
落梅风 其一 查山探梅
作者：朱彝尊
朝代：清
体裁：词

十里青苔路，三更翠羽啼。泛轻船，太湖边舣。等南枝北枝花放齐，也未必明朝风起。
落梅风 其二 查山探梅
作者：朱彝尊
朝代：清
体裁：词

细细香苞绽，泠泠浅水流。趁快雪，乍晴时候。把短箫横笛催上楼，对七十二峰行酒。
董子祠
作者：朱彝尊
朝代：清
体裁：五言律诗

汉日江都相，荒祠旧水滨。玉杯存俎豆，青简重天人。夕鸟窥园下，秋花裛露新。凄凉不遇赋，千载一沾巾。
董逃行
作者：朱彝尊
朝代：清
体裁：六言诗

我欲上登崆峒，谒见仙人韩终。两骖白鹿云中，轻车超忽西东。驾者何人木公，旁有千载玉童。耳长覆发丰茸，天门阍者苏林。复开阊阖招寻，青蓝紫桂成阴。清风细雨吹襟，提壶设席盍簪。苍龙白虎交临，投壶六博无方。中筵促坐芝房，有美一人清扬。轻躯畅舞洋洋，宛若龙游鹄翔。清歌妙曲难忘，四坐欢乐未央，曈曈日出榑桑。
蒋广文留饮缙云学舍为谈仙都之胜
作者：朱彝尊
朝代：清
体裁：古风

轩后丹砂就，乘龙上紫清。不知沧海畔，亦有鼎湖名。故人家住梅溪上，渡口扁舟日来往。一别柴门已二年，看山忽作仙都长。要予松下饭胡麻，言自仙都道士家。时有仙童来海市，或看玉女载河车。一朝风雨青天注，马迹龙�不知处。莲花一片天上来，从风飘落东阳去。东阳游女弄潺湲，素舸缘流濯足还。笑拾飞花看不足，当歌明月出云间。广文先生居四壁，青山无数堂阶侧。采药曾迷阮客踪，洼樽旧是阳冰宅。君去仙都访道书，金龙玉简定何如。他时傥入神仙窟，携手同骑白鲤鱼。
蓝秀才见示刘松年风雪运粮图
作者：朱彝尊
朝代：清
体裁：古风

潞河十月橹声绝，连樯如荠啼饥乌。层檐炙背苦岑寂，有客示我运粮图。遥峰隐隐露积雪，村原高下纷盘纡。千年老树风怒黑，寒叶尽脱无纤枯。人家左右仅茅屋，傍有水碓临山厨。秕糠既扬力输税，安有甔石存桑枢。大车槛槛四黄犊，疾驰下坂寻修涂。嗟尔农人岁已暮，妇子不得相欢愉。披图恍见南渡日，北征甲士连戈殳。当年诸将犹四出，转粟未乏军中需。同仇大义动畎亩，输将岂畏胥吏呼。始知绘事非漫与，堪与无逸豳风俱。古来工执艺事谏，斯人画院良所无。不见宋之君臣定和议，笙歌晨夕游西湖。
蓬莱阁晚望
作者：朱彝尊
朝代：清
体裁：六言诗

源水桃花树树，春风燕子家家。目断江南归思，愁人不在天涯。
蕺山亭子
作者：朱彝尊
朝代：清
体裁：五言律诗

石磴层层上，凭高四望同。君王遗迹在，寂寞古亭空。绿水人家外，青林岛屿中。昔年生聚日，辛苦旧江东。
藤枕
作者：朱彝尊
朝代：清
体裁：五言律诗

剪就蛮藤细，方花织浅深。香兼沉水木，凉胜辟寒金。只合青奴配，何曾白汗侵。一函容茉莉，短发不须簪。
虎山桥夜泊
作者：朱彝尊
朝代：清
体裁：六言诗

薛家车子十四，白傅歌童一双。风定虎山桥水，月明蠡壳船窗。
虔州怀古
作者：朱彝尊
朝代：清
体裁：五言律诗

横浦楼船静，西风草树彫。城荒百战在，地入九江遥。豪杰争先后，山陵惨寂寥。郁孤台下水，流恨自南朝。
虞美人·云中送俞右吉之邺下
作者：朱彝尊
朝代：清
体裁：词

来时万里同为客。广武原西北。看看北雁又南飞。慎莫愁思憔悴、损容辉。无端更渡桑乾水。行路难如此。萧萧羸马正尘埃。烟里歌声隐隐、入丛台。
虞美人·寒食太原道中
作者：朱彝尊
朝代：清
体裁：词

去年寒食横汾曲，晓雨平芜绿。今年寒食尚横汾，又听�箫吹入杏花村。古今多少横汾客，饮马台骀泽。并州虽好不如归，输与一双新燕旧巢飞。
虹桥板歌
作者：朱彝尊
朝代：清
体裁：古风

虹桥板，可望不可即。绝壁深藏太古色，日炙不黄雨淋不黑。洪流不漂土不蚀，百虫将军焚不得。吾欲梯长林梢，恐堕鹳鹤巢。吾欲驾澄潭拗，恐拔千岁蛟。鼪鼯倒悬蝙蝠坠，惟有怪鸟独立时爬抓。潘郎嗜奇每置青玉案，锯赠一条长尺半。为言曩者避兵接笋峰，一夕急雨飞寒空。雨狂更起攧鹞风，虹桥板自天半落，斜拖下压黄冠宫。尔时青童白叟悚息不出户，亟持此板归山中。吾闻兹言吁可怪，石泐金销此不坏。既非桐与橿，又非楩楠�梓枫豫章，縠纹水波蹙中央。沈思是物岂无用，何况获自仙居洵堪重。当时宣和好古，秘殿无尔曹，吾今藏弆足以豪。试令刻作黄神越章印，山行蛇虎应潜逃。
蛓
作者：朱彝尊
朝代：清
体裁：古风

化益作将军，百虫各率职。周官去䵷黾，庶蛊攻必力。苟或害田功，恶其伤稼穑。食苗心曰螟，食苗叶曰�。食苗根曰蟊，食苗节曰蠈。秉卑炎火焚，田祖首罚殛。嗟蛓本末微，坏户易潜匿。花儿匠太慵，埽除失记忆。主人五亩园，曝书亭在北。树之桃李梅，三面少柴棘。履道坦且幽，穿径曲而仄。薰风来自南，绿阴净如拭。睍睆黄鸟音，缤翻翠禽翼。藻景爱静观，悠然意独得。不意蛰者苏，斗生累千皕。缥碧黄朱斑，文采假缘饰。依倚族类繁，党附蛅蟖䘃。诵诗三百人，其名或未识。上树少却行，缘裳无惧色。一毛散空际，中者立受厄。小儿女至顽，敢怒不敢即。传闻官虾蟆，嘘气出胸臆。之虫在林梢，蠢动自颠踣。又闻小花鹰，飞掠来海国。惯伺之虫尝，不避弋人弋。二者均莫致，俾尔横暴极。桑柘以饲蚕，村姑有定则。赋芧自狙公，朝暮禀部勒。岂若是物贪，叶叶乃尽蚀。有若人秃鬝，又如鸟希革。歧枝结棼丝，遗矢类深墨。大哉造化工，生物固不测。巨或肆饕餮，小亦具凶德。荀卿原性恶，斯言信刚直。岁序迭环周，时运互通塞。商飙一以凉，流毒自然息。
蝶恋花
作者：朱彝尊
朝代：清
体裁：词

碧浪湖宽天水接。郭外晴岚，佛髻三云叠。才见黄花开稳贴，一般也有悠扬蝶。何处飞来江上楫。妹是桃根，姊定名桃叶。赋就闲情添口业，砑罗却羡湘裙褶。
蝶恋花·同缪天自再过柯翰周园亭
作者：朱彝尊
朝代：清
体裁：词

压水藤墙攲石坞。犹记霜深，短棹经过处。独木小桥秋叶舞，倦红不埽门前路。胜侣重携穿竹语。添结茅亭，心许沙鸥住。日暝澄烟吹不去，夜凉滴作高梧露。
蝶恋花·咏春雨
作者：朱彝尊
朝代：清
体裁：词

江海茫茫春欲遍。草细堪梳，野色寒来浅。向晚因风一川满。兰闺柳市芳尘断。越女含情已无限。洒筱萋萋，天畔登楼眼。此夜断肠人不见。纱窗只有灯相伴。
蝶恋花·扬州早春，同沈覃九赋
作者：朱彝尊
朝代：清
体裁：词

十里雷塘歌吹远。柳巷人家，蘸水鹅黄浅。游子春衣都未换，钿车早已东城遍。妆冷罢遮蝉雀扇。最恨微风，不放珠帘卷。斜露翠蛾刚半面，心飞玉燕钗头颤。
蝶恋花·春暮
作者：朱彝尊
朝代：清
体裁：词

满眼流光随日度。晨往东皋，花杂重重树。最是一年春好处。王孙不耐如丝雨。欲访桃源入溪路。临水鸣琴，不觉芳洲暮。落日已将春色去。生憎燕子千般语。
蝶恋花·送惠砚溪归吴
作者：朱彝尊
朝代：清
体裁：词

人柳初眠嘶别骑。婪尾杯干，送客还吴市。春水一湾双塔寺，中庭尽种相思子。俊侣铜驼游倦矣。我亦扁舟，早晚成归计。试唤红儿来树底，翻香小令樽前记。
蝶恋花·重游晋祠题壁
作者：朱彝尊
朝代：清

十里浮岚山近远。小雨初收，最喜春沙软。又是天涯芳草遍，年年汾水看归雁。系马青松犹在眼。胜地重来，暗记韶华变。依旧粉纷凉月满，照人独上溪桥畔。
蝶恋花·重游晋祠题壁
作者：朱彝尊
朝代：清
体裁：词

十里浮岚山近远。小雨初收，最喜春沙软。又是天涯芳草遍，年年汾水看归雁。系马青松犹在眼。胜地重来，暗记韶华变。依旧纷纷凉月满，照人独上溪桥畔。
蝶恋花·钱塘观潮
作者：朱彝尊
朝代：清
体裁：词

枫浦客来烟未散。如诉如言，渐落分行雁。解道澄江净如练。风翻白浪花千片。细雨湿衣看不见。浩汗连绵，地阔平沙岸。信宿渔人还汎汎。富阳山厎樟亭畔。
蝶恋花·閒适
作者：朱彝尊
朝代：清
体裁：词

帐里炉香春梦晓。雀噪荒村，花落知多少。寂寞柴门人不到。桥边日日看芳草。小舫一艘新造了。有竹千竿，水叶分莲沼。行处便吟君莫笑。一生饮酒花前老。
蟋蟀二首·其一
作者：朱彝尊
朝代：清
体裁：五言律诗

暑退阴虫健，无端处处吟。起看河射角，坐久院横参。易入羁人耳，潜惊懒妇心。物微甘在野，何用苦追寻。
蟋蟀二首·其二
作者：朱彝尊
朝代：清
体裁：五言律诗

已被村童拾，宁容古础藏。呈能矜小勇，作气恃方刚。寸草心挑战，千钱注看场。冷盆宫样巧，制器自宣皇。
行香子·伎席
作者：朱彝尊
朝代：清
体裁：词

月下秋娘，烛下冬娘，更多情花卜花娘。白蘋弄水，载取兜娘。过泰娘桥，真娘墓，访佳娘。杆拨曹娘，羯鼓邠娘，喝潇潇暮雨吴娘。春情不定，一似虫娘。爱胆娘边，酥娘畔，有心娘。
行香子·蚕月桑津
作者：朱彝尊
朝代：清

蚕月桑津，轻浪鱼鳞。好风光最易愁人。相逢休便，闲却残春。待播船回，游骢去，又因循。歌罢梁尘，舞散花茵。下楼梯帘外逡巡。有绿并坐，不在横陈。话夜阑时，人如月，月如银。
表弟查二至都过古藤书屋留宿作诗二首依韵奉酬·其一
作者：朱彝尊
朝代：清
体裁：七言律诗

盐官人到逼残年，赠我吴兴十两绵。肌粟顿消生暖后，鬓丝相视入愁边。醉拚把盏循环饮，倦便安床曲尺眠。玉桂国中来厎事，开春同缚送穷船。
表弟查二至都过古藤书屋留宿作诗二首依韵奉酬·其二
作者：朱彝尊
朝代：清
体裁：七言律诗

别时花药发春坛，五载离居感百端。一溯武溪行僰道，两浮炎海狎珠官。蛮中土俗谙王范，箧里云山夺范宽。此夜剧谈高烛换，北风频送漏声寒。
表忠观
作者：朱彝尊
朝代：清
体裁：七言律诗

城边碧瓦树灵旂，庙口明湖濯翠微。罢听缓歌归夜月，独存丰碣对閒扉。钱塘白马回犀弩，玉座青苔上锦衣。保障东南功不细，祠官异代岂相违。
裂帛湖
作者：朱彝尊
朝代：清
体裁：七言绝句

裂帛湖流两岸平，柳阴风煖燕飞轻。年光冷笑长安客，开遍山桃不出城。
襄阳曲
作者：朱彝尊
朝代：清
体裁：五言绝句

襄阳近大堤，君当慎行旅。笑客襄阳儿，怜钱大堤女。
西地锦·送钱尔载之河中
作者：朱彝尊
朝代：清
体裁：词

到此转愁君去，且踯躅歧路。遥山一抹，初鸿几点，又疏疏秋雨。鹳雀楼头凝伫，定怀人题句。他乡岁月，故园灯火，话两家儿女。
西山书所见
作者：朱彝尊
朝代：清
体裁：七言绝句

斜阳犹未锁松筠，雪后风清石路尘。莫笑游人今岁早，马头山店已烧春。
西峪寺
作者：朱彝尊
朝代：清
体裁：古风

层层金仙塔，宛宛白带山。西峪在其下，梵刻扃重关。经始齐隋代，断手金元间。千春閟不发，为计诚阴奸。九经勒咸阳，响拓流人寰。乃知慈氏隘，未若儒者娴。土花填石阙，铅汁灌户�。有时野火燎，岂得恃坚顽。我瞻云居寺，磴险不可攀。翠微未及上，已足舒心颜。
西江月
作者：朱彝尊
朝代：清
体裁：词

帝子风吹江上，王孙草绿田涯。秋来何处问香车，懊恼玉鞭骢马。记得南湖一曲，青旗沽酒人家。疏帘初卷夕阳斜，人立枇杷花下。
西江月·傍玉何曾暑热
作者：朱彝尊
朝代：清

傍玉何曾暑热，惜香最恨眠迟。残灯未杀影迷离，一点纱龙红蕊。小雨初过庭树，新凉渐近罗帏。殷勤临别为披衣，软语虫飞声里。
西湖
作者：朱彝尊
朝代：清
体裁：七言律诗

十三亭子景平分，银榜昭回天汉文。破除水墨马一角，界画金碧王孤云。里湖外湖烟树接，断竹续竹山泉闻。承恩父老衣黄绢，芸鼓鼟鼟报夕曛。
西湖竹枝词六首·其一
作者：朱彝尊
朝代：清
体裁：词

西子湖平镜面揩，雷峰倒影象金钗。云鬟妆就石新妇，香草为裙笋作鞋。
西湖竹枝词六首·其三
作者：朱彝尊
朝代：清
体裁：词

西曲谁家窈窕娘，独开小店松毛场。何年偷得江陵样，织就女儿黄竹箱。
西湖竹枝词六首·其二
作者：朱彝尊
朝代：清
体裁：词

山到婆留城下平，桥从庆忌塔前横。郎家侧近水仙庙，可识水仙王姓名。
西湖竹枝词六首·其五
作者：朱彝尊
朝代：清
体裁：词

养鱼庄说养鱼肥，放鹤亭看放鹤归。妾在凤凰山下住，生来不见凤凰飞。
西湖竹枝词六首·其六
作者：朱彝尊
朝代：清
体裁：词

湖面莼丝寸寸长，为郎情好作羹汤。朝云吹散峰头雨，日出团团鸡子黄。
西湖竹枝词六首·其四
作者：朱彝尊
朝代：清
体裁：词

岳王祠外舞台偏，半在湖塘半在田。怕值油车苏小小，劝郎骑马不如船。
西溪子
作者：朱彝尊
朝代：清
体裁：词

那日樽前同坐，刚值上元灯火。引杯深，赌叶子，抛骰子。醉里交呼小字。旧事暗沉吟，到而今。
西陵后感旧
作者：朱彝尊
朝代：清
体裁：五言律诗

潘安曾对酒，吴质数论文。旧史悲难续，斯人意不群。一为江海别，遽作死生分。凄断山阳笛，那堪岁岁闻。
西陵感旧
作者：朱彝尊
朝代：清
体裁：五言律诗

邺下刘文学，陈留蔡议郎。后身那再托，同调转堪伤。白首怜金谷，青山弃北邙。思归应有梦，未许诉巫阳。
观剧四首·其一
作者：朱彝尊
朝代：清
体裁：七言绝句

四照亭开桂树丛，夜凉风细蜡灯红。人间亦有霓裳曲，绝倒吴趋老乐工。
观剧四首·其三
作者：朱彝尊
朝代：清
体裁：七言绝句

烛下清歌杨叛儿，手中团扇谢芳姿。胜他幅幅缠头锦，赚得张郎拜月词。
观剧四首·其二
作者：朱彝尊
朝代：清
体裁：七言绝句

三径秋花裛露新，重携酒伴过城闉。只应夜夜西江月，留照筵前旧舞人。
观剧四首·其四
作者：朱彝尊
朝代：清
体裁：七言绝句

历历羊灯树杪楼，恣修箫谱散觥筹。龙钟莫怪尊前客，弟子梨园也白头。
观海行赠施学使
作者：朱彝尊
朝代：清
体裁：古风

吾生空好游，五岳未登一。玉女青童笑向人，问君婚嫁何时毕。朅来四月西湖边，兴尽却返山阴船。馀杭春酒亦不恶，醉来只向垆头眠。宛陵施夫子，贻我观海篇。吴歈会吟不足听，高张齐瑟絙朱弦。我歌且谣未终曲，风雨秦松振崖谷。天鸡叫罢榑桑枝，群飞海水摇空绿。东临杰阁观蓬莱，瀛洲草暖浮烟开。丹田玉阙了可睹，空中照曜金银台。齐三士，鲁两生，由来此地才华盛。我欲从公问姓名，更寻徐市寻仙去，亲向蓬莱采药行。
观猎
作者：朱彝尊
朝代：清
体裁：七言绝句

白狼堆近雪嵯峨，风卷黄云入塞多。尽道打围春更好，夕阳飞骑兔毛河。
观造竹纸五十韵
作者：朱彝尊
朝代：清
体裁：古风

信州入建州，篁竹冗于筱。居人取作纸，用稚不用老。遑惜箫笛材，缘坡一例倒。束缚沉清渊，杀青特存缟。五行递相贼，伐性力揉矫。出诸鼎镬中，复受杵臼捣。不辞身糜烂，素质终自保。汲井加汰淘，盈箱费旋搅。层层细帘揭，燄燄活火□。舍粗乃得精，去湿忽就燥。擘来风舒舒，暴之日杲杲。箬笼走南北，适用各言好。�维邃古初，书契始苍皞。自从史记烦，方策布丰镐。中经祖龙燔，孰敢扑原燎。漆简及韦编，残灰迹同埽。当时祸得脱，赖尔生不早。汉代崇师儒，家各一经抱。截缉蒲柳姿，刀削讵云巧。如何刱物智，乃出寺人造。麻头鱼网布，弃物收岂少。后来逾争奇，新制越意表。山苗割藤芨，水澨采苔藻。桑根斧以斯，蚕茧机不绞。澄心光致致，镜面波皛皛。砑宜金粉膏，绘作龙鸾爪。桃花注轻红，松花染深缥。鸦青密香色，一一随浣澡。十样益部笺，万番传癖稿。纷然输馆阁，逖矣来海岛。要为日用需，若黍稷粱稻。惜哉俗暴殄，涂抹太草草。俗诗蛙蝈鸣，俗书蛇蚓绕。俗学调必俳，俗文说多剿。流传人有集，刷印方未了。积秽堆土苴，馀殃毒梨枣。或污瓜牛涎，或供蠹鱼饱。或为肉马踏，或被饥鼠咬。黏窗信儿童，覆瓿付翁媪。遭逢幸不幸，所系岂纤杪。平生嗜奇古，卷帙事研讨。秘笈藉尔钞，籯金匪我宝。响拓溯籀斯，断碑拓洪赵。提携白刺史，著录庶可考。由拳法失传，将乐槽苦小。楚产肌理疏，晋产肤泽槁。物情相倍蓰，美恶心洞晓。非无云霞腻，爱此霜雪皎。小叠熨帖平，捆载赴逵道。预恐压归装，又滋征榷扰。
角招·裂帛湖春游作
作者：朱彝尊
朝代：清
体裁：词

冷波濯，城西路、晓来燕子齐掠。龙舟今寂寞。卧柳断桥，总被藤缚。山云漠漠。渐作弄、春阴如幄。小雨浓烟披薄。知他花外谁家，尚依然亭阁。佳约，好春过却。轻寒正怯，肯把纱窗拓。海棠开又落。碧草溟濛，东风还作。曲尘犹昨。偏湿了、秋千红索。料是羞登墙角。试吹动、卖饧萧，应窥著。
解佩令·自题词集
作者：朱彝尊
朝代：清

十年磨剑，五陵结客，把平生、涕泪都飘尽。老去填词，一半是、空中传恨。几曾围、燕钗蝉鬓。
不师秦七，不师黄九，倚新声、玉田差近。落拓江湖，且分付、歌筵红粉。料封侯、白头无分。
解佩令·自题词集
作者：朱彝尊
朝代：清
体裁：词

十年磨剑，五陵结客，把平生、涕泪都飘尽。老去填词，一半是，空中传恨，几曾围，燕钗蝉鬓。不师秦七，不师黄九，倚新声，玉田差近。落拓江湖，且分付，歌筵红粉。料封侯，白头无分。
解红·李渭清同馆，以龙须见贻，赋之
作者：朱彝尊
朝代：清
体裁：词

烧痕斜岸，夕阳下岭，叶催风卷。秋岚滴翠，涵他水曲拖兰，双角动摇，两两晴吹曾涛面。问何事、碧空相零乱，满芳甸、腥烟乍识骊宫战，恁输了、珠光海天远。苔鳞藓甲依稀颤，早分开、絮云几缕如剪。浑不是、琼洲与香㠗，看细坼、玉丝冰绡，针线拾来寸寸寻，象尾骏鬣难辨。衫袖暗笼，剔得牙龈青梅软。绣巾上、莫令鲛人见，帘影畔，怕蹴起、浪花寒一片，便争似、端溪织文短。春茸草色萦柔腕，好铺到、竹床凉月西院。
解连环·孙恺似使旋夜话，用李十九韵
作者：朱彝尊
朝代：清
体裁：词

一灯凉雨。话九都远岫，隔江葱楚。曾未满、三月王程，讶天角使星，锦鞯来去。筝笛宾筵，听按遍、黄裙乐部。问香粳酒酽，七夕醉眠，莞蒻何处。邮签定能记否。但西东指点，玉羊金虎。看摒挡、藤笈陈编，拂蠹字蟫鱼，载归阑暑。多少词人，邀镜面、留题方絮。待细论、箕子流风，漏声报五。
论画和宋中丞十二首·其一
作者：朱彝尊
朝代：清
体裁：七言绝句

阿侬旧住韭溪北，天籁阁中曾数过。记得千金纨扇册，童时一日几摩挲。
论画和宋中丞十二首·其七
作者：朱彝尊
朝代：清
体裁：七言绝句

崔陈人物最瑰奇，仕女天然窈窕姿。弟子描摹失师法，尽调铅粉画东施。
论画和宋中丞十二首·其三
作者：朱彝尊
朝代：清
体裁：七言绝句

狡侩纷纷伪乱真，巧匀楮墨傅灰尘。谁知神物归藏弆，千载依然色斩新。